url: =Siim le maal Zomite mapankhopna pan gam thak ah.... Agelh - Sia Khampeek - Laibu Saal\nHome > Thuluui/Articles > Siim le maal Zomite mapankhopna pan gam thak ah.... Agelh - Sia Khampeek\nSiim le maal Zomite mapankhopna pan gam thak ah.... Agelh - Sia Khampeek\nSiim le maal Zomite mapankhopna pan gam thak ah....\nAgelh - Sia Khampeek\nSim le Maal, Sak le Khang Zomite’ sungah Zolai khantohna ding lunggulhna tawh Lai lam kipawlna kinei ciat a, Kawlgam (Siim lam) Zomite in biakna lam makaite’ hanciamna tawh Zomi Christian Literature Society (ZCLS) ci-in tuma kum 30 lai akipan na phuankhia in, India gam (Maal lam),Manipur Zomite sungah minam kipawlna lianpen khat ahi Zomi Council (ZC) bulphuh in Zomi Language and Literature Society (ZOLLS) cih nung kum 2012 sungin kiphuan khia hi. Hih banga I patkhiat Zolai kipawlnate in Sim le Maal a om Zomite kipumkhatna ding mapankhopna lampi hoih mahmah khat hi dingin I lamen hi.\nTua banah hih ZOLLS makaite in ZOLLS Journal hawmkhiat ding geelna a neih uh ciangin tua lai ah Tongsan Media Group min tawh Thului (Article) gelh dingin Dr. Neng Ngaih Lian (Chairman of ZOLLS) kiang pan cialna ka ngah manin, angtang in lungdamna lianpi ka nei hi. Laigelh ding thulu ka ngaihsutsut ciangin, tuhun Zomite’ dinmun le I kisap mahmah khat hi ding a ka lamet “Sim le Maal Zomite Mapankhopna Pan Gam Thak Ah“ cih thulu tawh kong gelhkhia hi. Taanglai hun gamgi khenna (International Boundary) akiseh ma-in Zomite muhna na zai nailo uh a, namneu dangdangte mah bangin galdona-ah a thahat masa ahi Colony gampite geelna bangbangin unau laizom khat kimlai gam 2 gam 3 ah i kikhenthang manga, I ngeina le I pau/laite in ong awh lingleng hikeileh akimelma semsem dingte ihi uhi.\nHih banga ong awh lingleng thute hangin Siim le Maal a om Zomite kithutuak tak a geelkhop, sepkhop, hawmkhop ding hun hong tungta ahih manin, I mapantheih kei leh I kiim I paam-a minam alian aneute in ong nopneh/ hong hencip ding uh a kithanem semsem ding hi hang. Tua panmun/dinmun awng (Area) tampite pen tuni dong Siim le Maal Zomite in geelkhop, sepkhopna maban kician kinei thei nai peuh mah lo cih kimuthei hi. I gensa bangin geelkhop, sepkhop, kikupkhop ding thu tampi om dinga, ahi zongin tuate kikum masalo zawin , kipawlkhopna le mapankhop theih ding lampi I tun theihna dingin ong khaktan le ong dal thubulpi pawlkhat I ensuk ding hi.\nAhuampi-in, ei Zomite sungah kithutuahna le mapankhopna ding a susiathei thu nam 5 te in;\n(1) Beh le Phung,\n(2) Biakna Pawlpi,\n(3) Namhiang Pau le Haam (awkaih),\n(4) Khua le Tui vai,\n(5) Pilna /Khuamuhna cihte a tomkim in kong pulak nuam hi. A dang thubul tampi om kha phial zongin, a diakdiak in hih thubulpi 5 te ah ei aa bekbek thupitsakna / ultunsak nop luatnate in Siim le Maal Zomite i mapankhopna ding hong khaktan thubulpite ahi hi. Hih thute ah beh, pawlpi, namhiang, khua, pilna akl khuamuhnate ah khat le khat kikimlo/ kibanglo cih I theih ciat hangin ei beh, ei pawlpi, ei awkaih, ei khua le tui leh i muhnate lo peuh a dangdangte tungah akisam bangin itna le khualna tawh hopih, panpih,tawsawn, nungzui, makaih ding cihte kithanem thei hi. Ei a ciat bek mah athahat zawk nading, aliat zawk nading geelna le sepnopna lungsim kinei ciat hi.\n(1) Beh le Phung:\nZomite pen beh le phung vai ah a thuklut (sensitive) thei mahmah minam ihi hi. Taanglai a kipan I pupate in beh khat le khat a kikholhkhop theihlohna pen tuhun khangthakte hun ciang dongin i ciin sawmsawm lai mawk pen minam sungah kipumkhatna ding, sepkhopna ding geelnale tupnate ah ong nawngkai sak mahmah thu ahi hi. I pu I pate ahileh akhuamuhna uh zai nailo uh a, tungnun /gualzawh kituh nopnate hangin minam khat, innkuan khat, sanggam khat gegu a mulkim huai zah dongin gal le sa kido/ gamta uha, sepkhop bawlkhopna tawh akingah ding gualzawhna tampite kisuplawh minam I suak hi.\nTua bang i cih ciangin i beh i phung neusek ding le thusimlo ding cihna hi lo hi. I beh i phung sung pan minam bup aiding bitna, daihna, khantohna le summeet zonnate ah phattuamna ong pia thei ding ngimna le tupna hoihte i phuangkhia ding hi. Ei bek tha tawh i zawhlohte beh dangdangte tawh holimin geelkhawm, semkhawm leng tulaitak i dinmun sangin asangzaw ah akitungto zo ding minam i hi hi. I beh le phung gamgi i thupitsak khakna hangin abeisa hun khat lai-in, Zosuan gige kimlai Laizom melma in, gal le sa bangin i kineih ngei ta zen hi. Tua manin Zomite sungah beh le phung vai ultunsak luatna hangin minam kipumkhatna ding tampi dongtang sak in, I lawhcin zah ding kilawhcinglo hi. I beh le phung minte sangin Zomi sungah Unau laizom i hihna mah thupitsak zawk ding kisam hi.\n2. Biakna Pawlpi:\nPasian huhna tawh Zosuan kici khempeuh phial pen nidang Dawi biakna (Lawki) pan Khristian upna, zuihna leh Lai Siangtho khat alenkhawm i suah theih manin lungdam thu le Pasian thupha taktak ahi hi. Khanglui biakna, upna, kithoih kipaaina a kibang i nei khawm minam i hi hi. Asho, Khumi, Zomi(Tedim), Khalkha, Falam, Kanpetlet, Matupi, Mara, Zotung, Zophei, Mizo, Lusei, Hualngo, Hmar, Ralte, Biate, Gangte, Vaiphei, Kuki (Thado), Komrhem cih bangin a mun leh a gam zui-in kampau leh awsuah paulam in i kituam gennop hangin i biakna, i upna, dawi leh kau biakna cihte ah i biakzia le i ngaihsutna kibang khin hi. Tua bangin khanglui lai-in upna biakna nam khat sungah om khawm i hih manin biakna hangin nawngkaina leh buaina kituakkha ngei lo pah hi.\nKawlgam Zosuante’ sungah enleng 1953 kumin Rev. S.T. Hau Go makaihna tawh Zomi Baptist Convention (ZBC) kiphuankhia in, tua sungah kampau nam tampi kizangh hi. Ahih hangin gambup khoppi vaihawm ciangin lasak dingte Halkha, Falam, Tedim cih bang teng tawh kibawl in kisa thei ziahziah hi. ZBC kipatcil akipan Zogam (Tedim mite) sungah Khanlawhna lianpi hong pian hun (1970) kim lam ciangin, Siim lam Zomite’ sungah Lai Siangtho sin pawl khat ong omin Pasian nasem zong kitam semsem hi. Ahuhzuin Pawlpi thak kiphut ziahziah ahimanin ei pawlpi le i upna ciat thupisak nop luatna hangin, pawlpi zui-in Lai Siangtho le Labu kituambawl ciat-a siate lenungzuite teivang lahna hangin minam bup luan khat-a luankhopna nakpi takin susia hi.\nTua banga kalsuanna hangin, theihloh kalin i minam sungah kitotna le kikhennate nasiatak ong piangkhia hi. Hih kikhenna le kitelkhialnate i etkik ciangin Laisiang tho sin le a thei mipil kibehlap semsemna huhau-in i upna le i zuihnate minam vai tawh i kopkhop siamloh hang ci leng kikhiallo hi. Hih pawlpi kikhenna meikuang zomin tuhun i minam sungah kipawlna tuamtuam kiphuan khia in, kipumkhatna le sepkhop ding sangin kikhenna le kidemna lam vive kimanawh hi.\n(3) Namhiang- Pau le Ham (Awsuah):\nTanglai-in kampau nam khat a zangh ngeisa minam i hi a, teenna mual leh guam in hong halna hangin i namhiang zui-in i pau/ i haam kilamdang i hi hi. Nidang lai hun bang nawn loin, tukhang hunah kikawmna le kizopna lampite hong hoih zaw ahih manin, kikawm kiphakna hong olzaw hi. Kam dang khatin gen leng,. kizopna in pilna le thumuhna hong piangsak na hi gige hi. Tuhun khangnote pen Kawlkam, Kalakam leh Mikang kam cihte akipan kampau tuamtuam thei/ pausiam thei ziauziau lel uh ahih manin, Zopau nangawn a siamlo liang nangawn omta hi. Zosuante’ sung zongah i namhiang zui-in, kampau akibatlohna a om hangin tawmvei om khawm peuh leng ii paute olnotak i kitheihpih ziauziau hi.\nTedim mi Halkha pau siam, Falam mi Lusei pau siam, Hualngo mi Ngawn pau siam, Hmar mi Thadou pau siam, Vaiphei mi Paite pau siam, Gangte mi, Simte pau siam, Biate mi Darlong pau siam, Cho mi Asho pau siam cih bang danin Zosuante sungah kampau kitelbaih mahmah hi. Hih in sul khat, zang khat suan i hihna ong lak hi. Kawlgam lamah Tedim kampau a zangh Zosuante’ sungah awsuah /Awkaih kilamdang tampi om hi. Gtn. Saizang pau, Sihzang pau, Teizang pau, Zopau, Khuano pau, Dim pau, Losau pau, Phaileng pau, etc.. cih bangin awkaih nam tuamtuam om a, tuate khempeuh in American Missionary Dr. J.H. Cope hong bawlsak Roman Alphabet laimal zangh khawmin, lai kinei/ kizangh khawm hi.\nTua manin Siim le maal, suah le tum Zosuante khempeuh pen i awsuah/ awkaih akilamdan hangin Roman Alphabet laimmal bulphuhin Zopau le Zolai zanghkhawm thei i hihna tawh i kampaute kitellahna bang mahmah omlo hi. Awsuah/ Awkaih kilamdanna in Unau hihna kilamdangsak thei ngeilo hi. Hih bangin khat leh khat Zopau kizang tuah thei kawikawi i hih manin kampau vai ah buainate a hun zui-in hong bei lel ding hi. Cihnopna ah, pau le haam (Awkaih) zui-in Zosuan sungah mapankhopna le kipumkhatnate nawngkai saklozawin tua awkaih kilamdang tuamtuam mah zangh ciatin khat le khat kizahtakna bulphuhin minam picing khat-a i din theihkik nading lampi om a ci nuam ahi hi.\nTu-in India gam (Maal) lam a om Zomite sung pan lai lam pilna nei makaite in i Zolai manawt zawkna ding le i kampau mahmah akinai semsemna ding ngimna tawh Zomi Language and Literature Society (ZOLLS) hong patkhiat theih manin angtan huai mahmah kasa hi. Hih ZOLLS in Siim le Maal, Suah le Tum Zomite Unau laizom hihna hong pulakkhia ding banah i pau i ham mahmah zong hong pehzomkik theih nadingin lametna i nei hi.\n(4) Khua le Tui vai:\nSim le maal, sak le khang Zosuante khempeuh pen Ciimnuai pan piang Ciimnuai vontawite ci-in tangthu sulkanna ah kimuthei hi. Ciimnuai mun pan i pu i pate in khua le tui satin in na kithehthang uh a, mual le guam haalna hangin pau le haam kilamdang/ kibanglo i hi hi. Tua bak tham loin, khua le tui nuntak zia tawh kizui-in i ngeinate zong tawmtawm kilamdanna hong om hih tuak hi. Pau le ham pen amun le mual zui-in kilamdang thei mah le Zomite’ ngeina bulpite kikhelthei ngeilo hi. Tuhun ciangin i pianna le i khankhiatna khua le tui tawh kizui-in, i pau i ham kilamdang bek tham loin, I khua min khawng peuh thupisak kha thei lai ihi hi. I khua awsuah/ awkaih ciat le khuapih tuipih cih bek Zomibup in a zatkhop ding alunggulh mawkmawk peuh ki om thei hi. I gens amah bangin Kawlgam lam a om Zosuante ading in Sangmang Cope topa hong bawlsak Roman Alphabet laimal I zatkhop theih ding thupi hi.\nTua mah bangin Zomi Christian Literature Society (ZCLS) hong piankhiatna zong Cope topa’ bawlsaksa laimalte mah puahin, zuun a zatkhop ding deihna mah hikha ngel dingin ka um hi. Tua ahih manin, i gam sungah khua khat in gentuahna khat aneih leh, kei khua hilo, kei tawh kisailo, ci-a i khua le tui kipawlna nengnengte ultungsak nawnloin minam vai, gamvai, khua le tui vaite ah ahuampiin ahuai den lungsim i vom ciat ding hunta hi. Gtn – lai lam ah amasawn pawlte ahi ZCLS le ZOLLS te’ makaihna nuai ah kalsuankhawm ding kisam hi. Khua le tui kipawlna nengnengte ultunsakna le a tuamtuam zatna/ ciinna thupitsaknop luatnate in Zosuante mapankhopna tampi hong susia pelmawh ding cih i gen nuam hi.\n(5) Pilna, siamna le Khuamuhna:\nRev. Dr. Gin Khan Nang (GKNang) in “ Zomite’ khuamuh cilna“ cih Thului (Article) a gelhna sungah Pianitit gamah galhuh a pai i pu i pate’ thu na gelh hi. Hih pen Zomite’ khuamuh cilna ahkl gamdang zin masak penna hi khangel ding hi. I pu le pate’ hun lai-in Zomite pen laisin kitawm, pilna tawh khuamuhna kinei masa lo cih kimuthei hi. Tuhun ciangin Zomite khuamuhna pen laisinna pan kingah Pilna le siamna, laisimna, zinna vaakna le kizopna tuamtuam tampi aneite i kicithei hi.\nPilna tawh kisai I gen ciangin ei mimal kivak zawdeuhna field khatta i nei ciat-a (Gtn – pawlkhatte music, pawlkhat lai, pawlkhat website, pawlkhat leuleu sum le pai zonna, cbt,) i pilna le khuamuhnate tehna Piciang (Ruler) tuamtuam om hi. Mipil khempeuh zong ciim khinlo uha amau kivakna zong atuampi tek ahi uhi. Scientist khat in politics lamah thanemna tampi nei dinga tuamah bangin engineer khat in cina khoi le kep dan tampi theilo ding hi. Apillo i om kei-a i pilna akibanglo hi bek hi. I gennop thu in, ei kivakna le siamna, theihnate hi taleh mi dang khatpeuh ii pilna, siamna le kivakna khatpeuh zahpih simmawh bawl ding hilo-a Zogam i lamthakna ah i kivakna mun tek pan i pantheih pen ciinhuai a ci ihi hi.\nKa zak ngei khatah “ Pianpih B.A” cih khat zong ka za ngei a, tua pen laisinna pan kingah B.A hi loin, pianpih ngiat a Cimna / thumuhna a neite a cihnopna ahi hi. Tua mah bangin kampau zattangzang khat a kizangh ngei khat” Na theih tamin na tel tawm” cih kkhat a om bang mahin, mi pawlkhatte in na khempeuh thei naal gawp pongin a taktak ciangin a tello/ a theilo takpi om thei hi. Thumuhna I cih pen sinna (Learning) le tuahkhak thu (Experience) tungtawn a kingah nam kici thei hi. Pilna siamna I cih leuleu ciangin atuam vilvel a lai le pumpi,lungsim ngiat tawh sinkhopna namte ci leng kikhiallo kha ding hi.\nTuhun in Zomite leitung mun thupi tuamtuam le i tuna gam ciatah amau hong kalh pilna le siamna I neih kei le nasep silbawlna ding mun kingah zolo hi. Kawlgam le Asia gamte pan I neisa pilna/laitante pen gam thupite ahi US, Canada, Europe le Australia gamte ah kizangh theilo hi. A hizongin amau ciangtanna le a deihna munah a kizanghthei ding khutsiamna/ hihtheihna khat peuhpeuh a neite in, pilna neite’ sangin nasep ngah baih zaw thei uh hi. Hih siamna I cih ciangin, kivakna/ teempaina ( Talent or Professional) namte ahi hi. Thukhat leuleu ah bangzah siamna/ kivakna a neih hangin, Lai theihna (pilna) nei kei leuleu zel leng gam le nam vai nasep thupite ah kithuklut theilo zel kawikawi hi.\nTua ahih manin, tuhun pen a pil taktakte mahin nasepna khat peuhpeuh ah panmun hoih ngahin a thumuhna tampite vang in mipi in muang pah uh hi. Zosuante sung zongah mipil, thumu zawte mahin I gam le nam kivaipuakna tuamtuamte ah panmun hong lak dinguh ahi hi. Thudot tham cingte mah I dot theih ding dinmun ah i koih theih ding zong mipite in nungzui hoih i sepna hi pah hi. Zomite sungah minam khantohna ding bekbek mah lunggulhna tawh kipawlna tuamtuam phuan khengkhang hi hang. Tua I kipawlnate pen asia hikhinlo-a amau munmun ciatah a mapannate uh kiciaptehpih, kithupibawlpihin atunga i kikup thu 5 te vaihawmna khatpeuh ah ultung sak lualosemkhawm, mapangkhawm le kikumkhawm thei leng kilangpanna le kidemna cihte ong bei ding ahi hi. Sim le Maal a om Zosuante khempeuh in Zomi min mah a deih le angtanpih nuam vive I hi hi. I khuamuhnate le I theihnate gawmin, I muhna le senate khanto in, kekbeh lai ding hi hang.\nPasian huhna tawh siim le maal, sak le khang Zosuante’ sungah hong makaih dingin mipil, misiam le thumuhna zaipi a nei Zomi tampi mah kinei ta hi. Kawlgam (Siim)lam pan Zosuan kipawlna lian tuamtuam I nei khin a, India gam (Maal) lamah zong tampi mah nei hi hang. A hi zongin biakna bulphuh kipawlna le gam le namvai kipawlna tawh i khensiam a, i sepkhop siam ding bek kisam ahi hi. Bangbang lampi tawh i sem zongin, i tupna le i ngimna mongte in Siim le maal Zosuante kipumkhatna ding le Khantohna ding vive ahi ding kisam hi. India gam Zosuante sungah minam kipawlna adingin Zomi Council (ZC), ZRO, ZYA cihte le biakna le Social Development lam zongah adang tuamtuam i nei hi. Tua mah bangin Kawlgam lam Zosuante sungah zong Global Zomi Alliance(GZA), LZI, gam le nam vaiah Zomi Congress for Democrecy (ZCD/ZNC) , WZC le ZYA cihte banah Social Development lamah a tuamtuam kinei hi.\nTua ahih manin a tung a i gensate khempeuh khuituah kik hi leng, tuhun pen mapankhop hun ahih mah bangin, mapankhopna tawh I kilamdanna gamgi tuamtuamte kiphelkhia zo ding ahi hi. A diakdiak Sak le Khang Zomite in Pasian maipha kaai nuaiah kipawlkhawm-a thahatin gam thak i lamna ah Tongsan Media Group in zong ka hih theih zah tawpun ma pang ding kigingsain om ka hilam uh hih “Siim le Maal Zosuante Mapankhopna Pan Gam thak Ah“ cih thului tawh a tangko nuam i hi hi. Laisim Zosuan mimal khempeuh Topan thupha hong pia hen !\nZosuante mapankhop ding lunggulhna lianpi tawh,\nWritten by: Sia Khampeek (Tongsan Pu)\nZomi Language and Literature Society (ZOLLS) , Journal\nPhoto Credit : Samuel Khampeek (Fb.)\nItem Reviewed: Siim le maal Zomite mapankhopna pan gam thak ah.... Agelh - Sia Khampeek Description: Rating: 5 Reviewed By: Cinpu Zomi


timestamp: atn

url: =Imphal khuapi ah Thongkia Zomite Suakta ta uh ci\nShareI theihsa le i zaksa mah bangin India gam, Imphal khuapi ah Zomi Thongkia i sanggamte tawh kisai Pu Kham Min Thang (Tongsan Reporter of New Delhi, India) tungtawn in anuai abang in thuthak kiza kik hi. A kigensa bangin March 14,2012 ni-in Court nei ding kicisa pen tua ni Imphal thonginn( Jail) pan thukhen zum(Court) nei ding thongkia mi tam lua ahih manin, motor ngah zolo uh a, tuani in kahthei lo/ thusitna kinei thei lo uh hi. March 19, ni in a vekpi un (Court) kah thei uh bek tham loin, Pasian in i thungetnate hong dawngin athu (Case) uh a veeng/ bei ding hita hi.\nAmau pen gamdang mi hihna (Kawlgam) Foreign Case tawh kiman hi a, India thunei te' phalna om loin India gam huam sung alutkhakna tawh kiman ahi uh hi. Tua manin mihing khat India sum Rs. Rs. 700 -1500 kikal kumpi in liausak ding cih kiza hi. Ahi zongin State Home Department pan in lai kisam lai om ahih manin tua lai a tun' zawh hunhun in suakta taktak ding dinmun ah om ta uh hi. State Home Department or Central Department te in amau Tamu khua lamah puak ding uh a, Kawlgam le India gamgi ah gamnih thukimna tawh piaktuahna ( Ap na) kinei ding cih kiza hi.\nTu leh tu-in zong, thongpan kilakhia thei ding dinmun hi mah leh gamdang mi (foreigner) ahih manun, koihna ding om tuanlo a, Thong sungah kikoih lai bek hi lel hi. Bangbang le Zomite i ki-itna hangin alungdam khat peuh i om ciangin, kilungdampih le a dah/ a lunggim khat i om ciangin Thungetna le kipanpih theihna lampi ciatah i mapannate hangin Pasian in gualzawhna le suahtakna hong musak ahih manin, Zomi laizom khempeuh tungah Tongsan Media Group pan lungdamna i pulak hi.\nA suakta i sanggamte khempeuh zong innkuanpih zi le tate tawh kimu in , inn lum lo lum a tung hamtang ding Topan hong makaihsak hen. Tua banah adiakdiak in hih thusia vaiah a buaipih Manipur lam a om min kilothei lo i sanggamte le thuthak a kan den Pu Kham Min Thang (Tongsan Reporters,India) tungah Pasian in thupha na pia hen.\nSia Min Thang ( Tongsan Reporter of India)


url: =Myanmar leh Thai gamsung ah vankham tampi ki haltum :: ZOMI DAILY\nposted on 27 June 2017 at 1:29 am Lomkholna: Myanmar, News, Sawltak, Thailand, World\nMyanmar leh Thai gamnih kumpi te’n agamsung ah a matkhiat uh guihtheih khamtheih vankham Narcotics akigawm in $800 Million manneiding haltum uh cih Reuters pan kiza hi.\n“UN day against drug abuse and trafficking” cih ciaptehna in Monday ni in ahaltum uh ahihi.\nThai gamsung aom Ayutthaya Province sungah guihtheih khamtheih akigawm in 9 Tonnes bang ki haltum cihi. Tuateng asum in akituat ciangin 20 Billion Baht ($590 Million) bang manneiding kici hi. Hih vankham tepen ‘yaba” ahih keileh “crazy drug” cihbang inzong kithei hi ci’n Police te’n genkhia hi.\nSirinya Sitthichai, Secretary-General of the Office of Narcotics Control Board in agenkhiatna ah hih vankham tepen Thai gamsung panin Malaysia leh adang gamtuamtuam ah kipuaksawn kawikawi hi ci’n Ayutthaya khuasung aom Reporters te tungah genkhia hi.\nVideo: Myanmar and Thailand destroy confiscated illicit drugs\nKawlgam ahzong vankham akigawm in $217 Million manneiding kihaltum hi ci’n Myanmar Police te’n genkhia uhhi. Hih vankham Narcotics tepen China gamsung akipuakzel te kici hi.\nRelated: Malaysia gamsung ah tukumsung vankham tawh mi 55,903 kimankhin ~ ZD\nUnited Nations te genkhiatna ah Southeast Asia gamsung ah methamphetamines kici vankham tepen hongki tamzat semsem hi ci’n genkhia uhhi. 2013 kumsung bekbek in Southeast Asia gamsung ah methamphetamines leh heroin akizuak pen $31 Billion bang manneiding cimawk hi. Sawltak #zomidaily\nPrevious: Mangpha Tg. Thang Baan Kim (Mang Khan Gin) Kum 31, (Gualnam beh)\nNext: Mangpha Tg. Khup Sian Lian Muang @ Khup Muang, Kum 44, (Naulak beh)


url: =VAKKHIA NUAM ~ TBC-Y\nPosted on Friday, March 14, 2014by Siam Kim\nKa lungsim khempeuh tawh nang ka hong zong hi. Na thupiaknate panin kei hong pialsak kei in.––Late 119:10\nZBC labu No.8 na “Hong Pai In, Thupha Namkim Naak” cih pen ka deih pen khat hi-a 1757 in kum 22 apha Robert Robinson phuah ahi hi. Tua lamal ka ngaihsut ciangin ka sepna peuh a ki-enpha den dingin hong to bangin ka ngaihsun hi. “Topa kong vaksan dek zeel hi, Ka it Pasian, hong kem in” ci hi. Tua bang ka hih hun tam veipi ahi hi. Tamveipi sung ngaihsut nei mello-in ka vakthap a, kei hong it hong honpa Jesuh zong ka ngaihsun nuam nawn kei hi. Robert Robinson le kei bek hi dingin ka ngaihsun kei hi.\nTua bangin vakthap laitak, i lungsim taktak ahih leh Pasian tawh kigamla nuamlo hi. Ahi zongin Paul mah bangin, i sep nop lohpi a kisemkha ahi hi (Rom. 7:19). Tuucing hoihpa kiangah i ciah kik ding i lungsim in theih gigena ciang khat om hi. David in tua thu a laphuahna sungah na pulaak a, Late 119 ah “Ka lungsim khempeuh tawh nang ka hong zong hi. Na thupiaknate panin kei hong pialsak kei in!” (tg. 10).\nKhatveivei ciang i lungsim in Pasian i zon ding lunggulh mahmah napi, leitung cilesa in a gamla zaw ah hong paisakin hong kigamlasak tektek mawk hi. Eite a tawntung lungduai takin hong ngak den i Topa, vantung aa hong it denpa, eite a hong itna kip tawntungpa tawh i kigamlat laitak zong, Ama kiangah i ciahkik thei hi. – Bill Crowder\nTopa kong vaksan dekzeel hi,\nKa it Pasian, hong keem in;\nHiah ka lungsim, Nang sung seel ni,\nNang ading Na ciamteh in. – Robinson\nI vakthap nop hun ciangin Pasian in hong huainopna lian tektek cih i theithei hi.


url: =Tulaai Leitung Thuthang Tuamtuam Updates July 16, 2014 :: ZOMI DAILY\nTulaai Leitung Thuthang Tuamtuam Updates July 16, 2014\nposted on 18 July 2014 at 7:19 am Lomkholna: Khawmpau, Myanmar, News, World, Zomi\n· Yangon khuapi pan Malaysia gam zuan a ongzinkhia Zomi pawlkhat July 9 ni a Yangon khuapi pan ongdingkhia hi in tunitan Malaysia gam tunglo athu kiza naailo hi. Hih Puaisa te mah in abeisa kha 6 laaipawl in Zomi honkhat Malaysia ongpuak uha, Lamkaal ah kiman in tu in thongsung ah omlaai uhhi. Numei naupang zong kihel ahihman in hehpih huai mahmah hi Puaisa te peen Zomi te mahhia, mawhsakna hilo zaw in akuama ciat pilvaangding kisam khading in ka um hi. Vanlam pan a pai Zomi 60 kiim zong tulaaitak in KLIA Immigration tekiang ah a awkcip laaitak ahihi. Malaysia paiding ten theiding in Kawlgam pan Puaisa kua Malaysia ah kua cihte akipan azenzen in akimat leh bangcihding, cihte pawl hoihtak kiho masa a tawmbei tah manlang tah ci a mawkpai ziauziau ding hilo hi.\n· Israel leh Palestine gam sung Gaza khuapi auk Hamas pawlte in July 17 ni nai 5 sung khat le khat kikap lo in Khuasung mite kihepnading hunpia ding langnih thukimna July 16, 2014 ni in nei uhhi. HIh nai 5 sung mipi te hunpia a khawlpakna peen UN leh Leitungbup gammakaai tuamtuamte ngetna hi in kinaak dosawm luazaw a mipite kipaikhiasak hi ci in Israel Gaalkaap Maangpi Brig Gen Yoav Mordechai in genkhia hi. Ahizong in hi nai 5 sung in Israel gamsung thautang ongtuk leh kithuk veve ding hi ci in Israel ten kamciam uhhi. Tuniciang ni 9 kidona sung ah Palestine lamte mi 220 si in 1,240 liamkhin uha, Israel lampan mikhat bek sipan hi. Zing ni taak lampan bel ithu zaknop toto mahmah kha ding hi. Israel Prime Minister Benjamin Netanyahu in bel Hamas tetawh kilem nading Egypt gamte palaai sepna kamang uha, Hamas te utlo ahihman in Leitungbup in zong ongmawhsak theilo ding hi. Kokhialhna om kilkel lo hi. Kilemding utkei leh adawnkikna peen haaltumding cih hilel hi ci in gen giapgiap hi.\n· Philippine gam Khuapi Manila khanglamteng South China Sea pan ongkipan huihpi leh guahpi in July 16, 2014 ni in nasiatak in nawk ahihman in mi 20 si in 5 mangthang in mimal 370,000 in mei ngahlo uhhi. Inn le lo mawtaw tampi taksia a nibup vanleeng kileengsaklo in zum kheempeuh kikhak khin hi.\n· Afghanistan gam khuapi sung a om International Airport thautawi migilo te in July 16, 2014 ni nitaaklam in Rocket leh thaunam tuamtuam te tawh nasiatak in sim uha, asi liam bangzah cih kithei naailo hi ci in Afghanistan palikte in taangkokhia uhhi.\n· Tualgaal kum 3 sungpiangsak in apanmun pan khawlding mipi in anget uh ahi Syria President Bashar al-Assad in nungkha sung kiteelnapan gualzawhna ngahkik in kum 7 term a term thumna President seemding in July 16, 2014 ni in Damascus khuapi aom President Innpi pan kiciamna nei hi. Kum 3 tualgaal sung in mi 170,000 si a, 9 million in inn le lo nuasia gaaltaai khia uhhi.\n· Leitungbup AIDS natna veengpawl ahi UNAIDS te in July 16, 2014 ni in leitung a AIDS neitetawh kisai pulaakna suakkhia sak uha, leitung pumpi ah AIDS natna vei mi Aw 35 om a tua Awn 35 lak ah Awn 19 te in natna aneihlam uh theikhalo ci in genkhia uhhi. HIh thu sung ah Kawlgam zong hel uha Kawlgam ah AIDS natna vei Saangnih vaal om ci in genkhia hi.\n· Singapore gampan Malaysia gam Sandakan Tembaw khawlna lamzuan a ongpai MT Oriental Glory kici Malaysia Tembaw Meitui pua khat July 16, 2014 ni sanggam meelmak hunpawl in Tuipi migilote in man uha Tembaw tung a meitui Ton 2,500 alakkhit uhciang atung atuang mi 15 ek nusiat uhhi ci in Malaysia Marin te in genkhia uhhi. Hibang a Malaysia tembaw kisuamna peen tutung a a 9 veina hita ci uhhi.\n· UN Human Rights pan Kawlgam palaai Ms Yanghee Lee July 16, 2014 ni in kawlgam ongtung a ni 10 sung kawlgam ah taamding hi. Kawlgam ongtaam sung in minam khat le khat kikaal buaina ahi Rakhaing gam, Madalay leh Kachin gam a gaaltaaite kiang hawh in kawlgam a amuhkhiat thukheempeuh a 69 veina UN khawmpi ah vasung khia ding hi.\n· Britain gam sumzon siamte leh Sik le Khut lam pilna naseemte ahi British Chamber Of Commerce Myanmar te in Kawlgam sung ah amasapeen Zum honna July 15 ni in neita uhhi. Hih zumte in kawlgam sung a sumzong Britain company te masuan ding geelsak ding ci uhhi. Kawlgam ah tunitan phalna angah Britain company 40 kiim omta ci in gen uhhi.\n· Kawlgam gaalkaap te neihsa ahi Myanmar Airline te in Europe gam piang ATR 72-600 vanleeng namte 12 leiding in July 16 ni in London khuanawl a kibawl leitung Vanleeng kilahna pawi ah Myanmar Airline ten suaikaai uh ahihi. Hih vanleeng te peen 2015-17 sung in kawlgam ah ciahpih in leen kipansak ding ci uhhi. Akizom mah in Air Mandalay te in zong Japan bawl MRI vanleeng nam mi 70-90 atuangthei te 10 leiding in July 16, 2014 ni in khensat uhhi.\n· USA gam California state sung Stockton khua sung aom Bank khat a nasem numei thum te migilo 4 in July 16, 2014 ni in man in tawhteng alaaksak khit uhciang Bank luh ongkipat uhleh Palik ten nadelh pah a nasiatak kikap uh ahihman Bank luhsawm mi 3 si in khat khat zato kipuak hi.\nPersonal [email protected]\nSchool [email protected]\nPrevious: Malaysia Vanleengpi khat kikap khia\nNext: Leitung bup Zomite tungah Thuzaksakna (17 July 2014)\nNew Delhi leh Malaysia aom Zomi Gambeltading Good News\nUK te ii EU Commissioner zong nasep khawltading\n72 virgin te pen 6(6+6)hi thei ding in ki um mawh\nItna nei leng ~ Lianbawi\nAl Jazeera te US pan ciahkhia tading ~ ZD\nTrump’ National Security Adviser Michael Flynn kitawp ~ TK Lian\nChristian Hymn te’ tangthu: Ong Khah Ngei Lo Ding Itna Aw\nMalaysia pan UK gamsungah akipuak awle (Crocodile) 50 kiman


url: =18 May 2019 Sabbath 20na Piaknopna Lungsim ~ MUC\n18 May 2019 Sabbath 20na Piaknopna Lungsim\n18 May 2019 Sabbath 20na\n“Thudang khempeuh sangin Pasian’ ukna leh ama deihna na zuih theih nading uh thupi ngaihsut masa zaw un. Tua hileh hih na kisapna dangte khempeuh uh zong hong pia-thuah veve ding hi.” Matt. 6: 33.\nKhat veivei ciangin neihsa kep, zeekna i cih in Pasian’ min tawh i sepna khempeuh hi, ci-in kingaihsun kha zel hi. I ngahna tungtawnin i piak hi. Tua bangin Ama nasem i hi hi, cih pen man mah hi. Ahi zongin neihsa kep, zeeksiamna in tua bek hi lo hi; Pasian in eite aa ding a sep khempeuh kihel hi. Pasian in hong pia kei leh, Ama bawlsa nate kemcing dingin hong sawl lo hi leh, Ama neihsa kem, a zeek mite i hi thei kei ding hi. Neihsa kepna leh zeeksiamna in Pasian pan hong kipankhia masa hi.\nNeihsa kem leh zeeksiamna in Pasian theihtelna, mihing in Amah tawh kizopna panin hong kipan khia hi. Pasian in Piangsak Pa, hong Pia Pa hi; eite in Ama piansak, a hong piak thupha-te a zeek i hi hi. Neihsa kepna leh zeeksiamn in biakpiakna khat hi; upna thu hi. Pasian i muanna zong hi. Pasian muanna a om ciangin kipiakna tam kimu semsem hi. Tua hi-in ngahna tungtawnin piakkhiatna in, Pasian muanna, upna hat leh thaneem pulaak hi. piaknopna lungsim nei leh nei lo kilangh hi. Sawm-ah khat khiat zah leh sumpi khiat zah etkak ding hi a, sawm-ah khat khiat zah mah sumpi zong khiat ding kisam hi. Tua in piakkhiatna taktak hi. Manngen lo-in a hong kipiak mah bangin manngen lo-in pia in, ci-in Jesuh in hong sawl hi. Mi 100 ah mi 4 khawng bek in tua bangin sawm ah khat leh sumpi piak kikim hi.\nThuumna: Sumpi khiat in upna pulaak ahihlam i ngaihsun ngei hiam? Sawm-ah khat pen Pasian in a hong kalhna tungtawnin i khiat hi-a, ahi zongin sumpi ahih leh mimal khensatna tungtawnin piak ahih manin, Pasian bang zah muanna tawh sumpi i khia hiam?\nThungetna: Topa aw, muanna leh piaknopna lungsim tawh a pia khia zo hong hi sak in. Amen


url: =Zolai Tongdot bu masa bu 1000 kibawl khia ding :: ZOMI DAILY\nposted on 19 November 2014 at 7:52 am Lomkholna: Hauthang, Laipian, News, Zomi\n1. Leitung ah minam lian khat in Ngeina Kampau, Lai neitek ahihi cih itheih sa hi.\n2. Zolai icih te tomlawh pak na hi a, ei ading Eisungtualsuak lai leh Cope in hongbawl sak lai n Zolai ahihi.\n3. Zolai Zominam lai nei ikicih ciang in Cope hong bawlsak lai malngawm Roman Alphabet zang in tulaitak anop mahmah hang in Sanggam Laimi’ Laizo Khumi’ Cho in Amau kampau tek in nanei leuleu uh a, khangsawnsawn masuan ding in Kawlte valhtum ding minam ihihi.\nTua man in sanggam te in tualsuaklai neilo uh hi a, Ei te Zomi in tualsuak lai namnih bang anei ihi zen hi.\nTua phuahlo in omlel ding alungngai mipil aom mahbang in Puahtoh ding alungngai mipil mitei miciimm ki om leuleu hi. Tu in Piantit gampai te lai kikhak na bangbek hilo in Computer ah Zolai Keymap kinei kingkeng ahih man in Khangthak itute khang ah hih Lai Laipian lai’ Pau Cin Hau lai ci heihailo in minam 53 akhuicip suk official lai isuah ding tulai eite in masuan inei hi.\nHih lai api cin ciang in Laipian biakna azuite in hihlaitawh athubullet Pasian thubu gelh ding a, Zomi Christian in zong minam 53 te eikampau in azuih kimna ding in Hih laimal tawh Holy Bible igelh khiat hun hong tungding ahihi.\nTua hun ma in Hihlai tawh kampau dangtuamtuam ahi Laizo, Zotung, Zophei Khumi , Cho mi Khang kampau tawh akigelh khiat loh ding thupi ahihi. Lainei minam Pasian thupha piak minam cipsak kipsak ciang in Minam hong kisehsat 53 akhui siam makai GZA’ WZC’ LZI, ZOLLS,ZOLUS,ZOCUS, ZOMUS, ZONUS in muibun mahmah ding ahihi. Tu in Tongdot bu offset ah bu 500 kizo pan hi.\nPrevious: Dr. Cing Pum Neam Operation ki bawltading (Update 18 Nov)\nNext: Thuthak Tomkimcing 18 Nov 2014


url: =21st Century Pinlong Conference & Outcome ~ Khawm Pau :: ZOMI DAILY\nposted on 7 September 2016 at 10:46 am Lomkholna: Khawmpau, News, Politics, Zomi\nKawlgam bup phial in ingak lah mahmah Pinlong khawmpi nihna mitphiatkaal in ongbei ziau a., Pawl khat ten adeih teng uh ngen ziahiziah in, Pawlkhat leuleu ten kamkhum nono azaaknop thei thugen uha, Pawlkhat te leuleu hang giapgiap hi.\nThu kikupna omnailopi pawlkhat taleuleu in ZCD ten bangmah ngenlo ci a akukuvpawlkhat tawh., Makaai te mawhsak nuam kisa liit dawk abangtawh, Chin peen Zomi tawh laihding ci a 21st Pinlong khawmpi ah Innteek kisa banghiam khat abang kimlai ZCD ten Zomi ngenlo peuh acihoihoi tawh., kiso ngei ngaai a ahizong in Khawmpi ongmanta., anung ah agah outcome bang cih i etsuk ciang.\nAdeihdeih angen ten lah ngah in puapah leetlaat cih kizalo, ngenlo ci a imawhsak telah kipialo cih kizalo in kilamdan na omlian nailo hi ahang peen thukikupna kinei nailo hi.\nAhizong in namdang te peen Pinlong kikupna lian aneihtheih loh uhhang outcome hoihsak veve uha, mipi leh Maikaai kimuhtuahna, kilemtuahna cihbang in hunhoih hunmanpah la in thunung thuma omzelzul sak selo uhhi. Gentehna Karen te a pa bang Lutol lai Kawllai zong hoihtak simtheilo hinapin mipi phunselo muangsuk lel uhhi.\nZomi te ading in 21st Pinlong peen Limlang hoihpikhat in ongpiang in kamu a anuai a bang teng kimu thei hi.\n1.Kua teng in Makaai te it a panpih cih kimu hi.\n2.Kua teng in Makaite langbawl in koko cih kimu hi.\n3.Kikoko ta leh kitheih kheem mawhbawl uh a ZCD makai te picinna kimu hi.\n4.Zomi te peen ei le kimuangzotak nailo midangte mah thu asasa lai om cih kimu hi.\n5.Zomi pawlkhat peen Laitan sinna asan mahmah hang picingtaklo cih kimu hi.\n6.Hoih asa kei phial zong in Makaai te nasepna mualko selo in aki ipzo mahmah makaaipicing Pawlkhat zong kimuthei hi.\nTua ahihman in Zomi ten i outcome peen Mipi leh Makaai te suktuah napeuh in zangding maw? Kitot kiselna peuh hisak maiding maw cih makai te zongbuainailo anakitulmawh pawlkhat in ngaihsut huaikha ding hi.\nIngaihsut khopding in kadeih thu in.,\n1.Ipu ten Zomi vaai sung kei mawkcih phingphing kei ni! 1990 kumpan nasiatak in kitaangko kisungkhin hia recognize kingaak bek ahihi.\n2. Iminamvaai ah Ipu te mawkhawmthawh sekei ni Chin ikicih haihai laipek in Ipu te Zomi ah nakho khin hi.\n3. Politics vaihawmna ah mawk hawmthawh sedan ni amau anuntaakna uhtawh akheek ngam uhhi.\nHih 21st Century Pinlong vaai peen kumtampi adawldawl a ongpaito laiding thu hi a ZCD in Zomi Zogam ading athusun ding leh asunsa kiptak in laitawh athutawh kicingtak in neisitset ahihman in Online Virus tetawh Zomi ten ilungsim palangsakselo in ngakni cih kei mimal kingak na hi.\nPrevious: Vondeih Kep Ding – 54 (Pau Khan Kap)\nNext: Thai gamsung sanginn gei ah Bomb puakkham, mi 3 si, sawmval liam ~ ZD


url: =Moab gam tawh kisai-in Vanglian Topa, Israel mite Pasian in a genin-ah: "Nebo mite in gimna a thuak ding uh hi. Bang hang hiam cih leh a gam uh a kisia ding hi. Kiriathaim khua kila khinzo a, a kulhpite uh cim khinta hi. A mite in maizumna thuak uh a,\nMoab gam a minthanna beita hi. Heshbon khua-ah a galte un a simna ding uh vaihawm uh a, Hong pai un, Moab gam i beimangsak ding hi, a ci uh hi. Madmen khua aw, nang zong na gamdai ta ding hi. Namsau in nang hong nungdelh ding hi.\nNgai dih un, Horonaim khua-ah mi kiko a, Ngongtatna leh siatna lianpi, a ci uh hi.\n"Moab gam kisusia khinta a, a kahna aw uh Zoar khua dongin a kiza hi.\nLuhith mual kahtohna lampi-ah a paikawmun a kap uh hi. Horonaim khua-ah a tuahsuk laitakun khuapi siatna hangin a kikona aw uh a za uh hi.\nTai un, Na suahtakna dingun tai un, Sehnel gama gamlak late bangin taimang un, a ci uh hi.\n"Na hatnate uh leh na neihsate uh na suan manun note zong hong kipai khiatpih ding hi. Na pasian uh Khemosh zong a siampi teng leh a ulian teng tawh, kipai khiatpih ding hi.\nKhua khempeuh kisia khin ding a, khat beek a suakta kei ding hi. Topa in ka gensa bangin mualkuam leh zangleite a kisia ding uh hi.\nMoab mite a leenkhiat theihna dingun a kha ding uh pia un. A khuapite uh gamlak suak ding a, kuamah a teng kei ding hi.\n"Topa na citakin a semlopa in kamsiatna thuak ta hen. Thahna dingin a namsau a doklopa in hamsiatna thuak ta hen.\nMoab gam a neu lai-a kipanin nuamtakin a om den ahi hi. Gamdangah kipai khiatpih ngeilo a, thawl khat pan thawl khatah a kitei kawikawi leenggahzu tawh kibanglo hi. A limna kilamdang ngeilo a, a gimnam zong kikhel ngeilo hi.\n"Tua ahih manin en un, Topa in kong cihin-ah, Moab mite leenggahzu buak bangin a buakhia ding mi kong paisak hun hong tung ding hi. Amaute in a thawl a hawm dong bungkhia-in, tua khit ciangin a thawl sukhamzan ding uh hi.\nTua ciangin Israel mite, a muan uh Bethel pasian in a maizumsak mah bangin Moab mite, a biak uh Khemosh pasian in a maizumsak ding hi.\nNote in bang hangin, Galhangte ka hi uh a, galsim hatte ka hi uh hi, ci thei na hi uh hiam?\nMoab gam leh a khuapite a susia dingpa hong paito ta hi. A tangval hoihpente uh thahlup dingin kipaipih khinzo hi, ci-in Vanglian Topa a kici keimah Kumpipa in kong gen hi.\nMoab gam a kisiat ding sawt nawnlo a, a gimna ding hong naita hi.\n"A kiima tengte leh a min a thei mite aw, Moab gam kah un. A minthanna bei khinta a, a vangliatna kumpi ciangkhut kitan ta hi, ci un.\nDibon khua-a teng mite aw, na minthanna uh mun sang panin hong kumsuk un la, leivui lakah hong tu un! Bang hang hiam cih leh Moab hong sim dingte hong paita a, na kulhte uh hong suksiatsak zo uh hi.\nAroer khua-a teng mite aw, lam gei-ah dingin na en un! A hong galtai numei leh pasalte kiangah, Bang thu piang ahi hiam? ci-in dong un.\nMoab gam kisia khinzo a, zumhuaina thuak khinzo hi. Thum un la kah un! Arnon gun dungah, Moab gam kisiatna thu va gen un.\n"Pasian thukhenna, mualtung gamteng leh Holon khua, Jahzah khua, Mefaath khua,\nDibon khua, Nebo khua, Bethdiblathaim khua,\nKiriathaim khua, Bethgamul khua, Bethmeon khua,\nKerioth khua, leh Bozrah khua-a kipan Moab gamsung a gamla, a nai-a om khuapi khempeuhah hong tungzo hi.\nTopa in kong cihin-ah, Moab gam hatna teng bei khinta hi. A hatna leh a vangliatna teng kisuksiatsak hi.\n"Moab, zu khamsak un; bang hang hiam cih leh amah in Topa langpangin kiliansak hi. Tua ahih manin ama luak mahah amah bual ding a, mi khempeuh in awi-in a nuihsan ding uh hi.\nMoab aw, nang zong Israel mite nuihsan hilo na hi hiam? Ama thu na gen simin lungdamin na lu na sinsin, amah guta sa na hi hiam?\nMoab gama teng mite aw, khuapite nusia un la, kawl lakah teng un! Keen pangah vakhu bu bawl bangin va om un.\nMoab kiphatsakna ka za khinzo a, kiphasak pha mahmah hi. Kiliansakin kisathei a, kuamah thusim loin mite a neu-et hi.\nAma hehna ka thei a, a kisialhna teng zuaupi hi-in, a sepna teng zong zuaupi mah ahi hi, Topa in kong ci hi.\nTua ahih manin Moab-a dingin ka tau hi. Moab gammi khempeuh-a dingin ka kap a, Kirheres khua-a dingin zong ka thum hi.\nSibmah khua aw, Jazer khua-a ding sangin nang-a dingin ka nak kahzaw hi. Nang pen leenggah gui zam bangin na hiangte in tuipi kantan a, Jazer khua dongah na zam suak hi. Na khuakhal ante leh na leenggahte hong kisuksiatsak ta hi.\nLeihoih mahmah Moab gamah lungdamna leh kipahna a beita hi. Leenggah cilna panin leenggahzu ka luangkhiasak nawn kei a, leenggah cilin lungdamin kuamah a kiko nawn kei a, a kikona uh lungdam kikona hilo hi.\n"Heshbon khua panin Elealeh khua leh Jahaz dongah, Zoar khua panin Horonaim khua leh Eglathshelishiah khua dongah mite kahna aw kiza hi. Bang hang hiam cih leh Nimrim tui nangawn keu ta a, kisusia ta hi.\nMoab gam mualsang tungah biakna pia a, milim pasian-te tungah paknamtui a hal mite, Topa in kong cihin-ah, tua bang ka hihsak nawn kei ding hi.\nTua ahih manin Moab-a dingin ka kap a, Kirheres khua mite-a dingin misi vuina tamngai kitum bangin ka kapkhia hi. Bang hang hiam cih leh a neih a lam khempeuh uh kisiamang khinta hi.\n"Mi khempeuh in a lu uh mettol uh a, a khamul uh kiatsiang uh hi. A khutte uh kuikek uh a, a kawng uhah puanhampi a teng uh hi.\nMoab gam innkhum khempeuh leh lam lianpi khempeuhah kahna bekbek a om hi. Bang hang hiam cih leh Topa in kong cihin-ah, leibeel suktap bangin Moab gam ka sutam a, kuamah in phamawh a sa kei hi.\nMoab gam kitam ta! A mite kap! Maizumin hong nungngat ta! Tua ahih manin amah pen mite nuihsat ding leh lipkhap ding a suakzo hi.\nA khuapite kila-in a kulhpite zong kila ding hi. Tua ni ciangin Moab galkapte nupi nausuak ding bangin a lau ding uh hi.\nMoab kisusia ding a, a minamin a om nawn kei ding hi. Bang hang hiam cih leh Topa demin a kiliansak uh hi.\nMoab gama teng mite aw, Topa in kong cihin-ah, launa, dum leh thangte in note hong pang!\nLauhuaina pan a taisim mite dum sungah a kia ding hi. Dum sung panin a hong kahkhiato mite, thangah a awk veve ding hi. Bang hang hiam cih leh Moab gim ka piak ni-in hih thute ka tungsak ding hi, Topa in kong ci hi.\nA bahgawp galtaite in Heshbon khua hong beel uh hi. Ahih hangin Sihon kumpipa a maanna ngei Heshbon khua panin meikuang hong kipankhia veve hi. Gal a simnuam mite tenna Moab gam, a gammong dongin mualsangte zong a kangtum hi.\nMoab aw, gimna na thuak ding hi. Khemosh pasian a bia mite si khinta uh hi. Na tapate uh sal dingin kipaipih khin a, na tanute uh zong thongkia dingin kipaipih hi.\n"Ahih hangin Topa in kong cihin-ah, nidang ciangin Moab gam a ngei bangsakin ka hausak kik ding hi," a ci hi. Moab tungah thukhenna tu-a zah ahi hi.


url: =Ka muhpak US Gamthu pawlkhat – 49 :: ZOMI DAILY\nposted on 14 November 2015 at 8:00 am Lomkholna: Article, Awnzapau, Theihhuai\nIh Zo Gam Mah Gal Puah Tek Ni\nA masa lam a ih gengensa mah bangin, ih Zo gam ih mipih ih sapihte pen ei mau mah inh ih puah kei leh, kua mahmah in hong awlmawh hetlo ding ahih manin, ih Zo gamlei leh ih Zomite mah ei hih zawhna ciat ah ih puahpuah ih zunzun tek ding thupi hi.\nGamdang a omte a kuamah peuh in ih tenna ih gamte pen gam khangto sate vive hi a, ei puahpuah kul nawn het lo in a kumpi in kicingtak in puah khin gai hi.\nA taktak ih khasum pan ahi zongin, bang khat peuhpeuh ih lei ciangin ahi zong in mangmu (tax) akipia tangtang hi a, eimau mahmah in kumpi huhna a pia den hi in, ih omna gam ii khantohna ding a puahpuah gige khin mah ih hihi. Kawlgamah tua bang om lo ahih manin ih neihsunsun siit liangin Zogam Kawlgam a’ding ngaihsun a tha ih san tek ding ahihi.\nBangzah ta in ih pil ih siam ih hau a ih om zongin ih gam ih lei ih mipihte phattuamna ding ‘na hoih ’ khat peuhpeuh ih sep kei leh ih neih ih lam ih hauh ih pilna kuamah peuhmah in hong lemlawhpih om lo suak a, ih manphatna bangmah om lo ding ahihi.\nPrevious: Tulaai Leitung Thuthang Tuamtuam Updates November 13, 2015\nNext: Paris khuapi buaina hangin mi 35 sikhin, 100 val kepcip thuak


url: =Korea Gal: Leitung Gal Sawtpen ~ Cope Suan Pau :: ZOMI DAILY\nThu Konghong: Korea Gal Piang Kik Ding Hiam?\nTu sung teng leitung mun tuamtuam pan in Korea gal pian’ ding patauhna om hi. Tu ni dong mah galgim nam mah mah lai ahiman in, a hun teel lo-in, gal piang thei dinmun ahi hi. S. Korea gam sungah patauh dak nisim in a kisat den ahi hi. Tua ahi le, gal piang takpi ding hiam? S. Korean galkapte 24hrs kiginsa in om banah, nisim in phalbi vuksan lakah galdo kisin den ahi hi. A tatak in gam le gal thu tawh gen ni ci le’ng Korea Gal pen a veng nai lo ahi zaw hi. A ki kap lo deuh bek a om a hi hi. N. Korea makai pa Kim Jong-Il in gal a pian le nuclear weapon zat kul ding hi ci in pulak hi: nuke galhiam bel nei tatak nailo ding in ki um mawh hi. [Tu laitak Kawl galkap te tawh a hanciam mah mah laitak ahi hi].\nKorea Gal Pianna thu: Bang Hang 38th Parallel ah Kikhen Hiam?\nWW-II man lian 1945 kum Japan-te surrender lian tak ciang Germany gam mah bang in a kamsia Korea leitang tungah dawimangpa’ mizat Soviet Russian Communist te’n Korea leidawk sak lam teng na la man khin mawk uh hi. Tua ahiman in saklam teng Soviet te’n la a, khanglam teng pen U.S. galkap-te’n la in 38th parallel of latitude ah khen sak hi. A tatak in Communist saklam le anti-communist khanglam kidona gal pen Soviet le U.S. te kidona hi lel hi.\nMinam khat takpi gam phel 2 kisuah in tu ni dong kikap lai ahi hi. Tua hun pan kipan tu ni dong 38th parallel pen political gamgi hong suak hi. 1945 December pan in Korea leitang pen US-USSR Joint Commission te’ ukna nuai ah om a, gam vai thugenna te ah Korean mi te lut sak lo uh hi. USAMGIK ci in Soviet-American Trusteeship tawh kum 5 sung uk ding a, kum 5 khit ciang suahtakna pia ding ci in Moscow ah thukimna nei khin uh hi.\n1948 kum in khanglam te’n Rhee Singman president in teel uh a, tu ni S. Korea a kici ROK Republic of Korea gam hong piang khia hi. Rhee Singman pen Christian hi a, Pasian thu um mah mah khat ahi hi. Kumpi meeting khempeuh thungetna tawh kipan sak hi. American trained mipil khat ahi Rhee Sing-man in tua trusteeship tawh kum 5 sung midang khutnuai ah ko om kei nung ci in lang do hi. Japan-te’ khutnuai ah sawt om lua khin ung ci hi.\nGam sungah buaina lianpi piang kawi kawi a, a tawpna ah USAMGIK in marshal law thoh in Moscow thukimna om sa bang in kum 5 sung uk ding khensat uh hi. Soviet te’ makaihna tawh saklam te’n Kim Il-Sung [tu laitak a Kim Jong-Il’ pa] makai in koih hi. Rhee le Kim a nih tuak in minam le gam it nationalist ahituak mah bang un, kigawm kik ding pen ngaihsun tuak uh hi. Tua kawm kal dawi mangpa’ mipha te gel ahi Joseph Stalin le Moa Tsi-Tung in saklam te a buk a bak in huh a panpih in khanglam gam teng sim ding hanthawn niloh uh ahi hi. Tua teng tawh saklam te hong hau hong thahat uh a, khanglam te’n saklam tawh tehna in bang mah nei lo in thaneem uh hi. 1948 in US te Korea pan ciah uh a, 1949 in Soviet te ciah kik uh hi. Tua hun pan kipan leitung ah 50 sung thau tang lawn lo-in a kidona Gal-daai Cold War kipan ahipah hi.\nKorea Gal Kidona: 1950-1953\nTom gen le’ng, 1950 kum June 25 ni in saklam-te’n khanglam a sim suk pan kipan Korea Gal hong piang khia ahi hi. Saklam-te’n khanglam khempeuh sim suk gawpa la khin gai uh ahiman in, U.N. galkap min pua in U.S. te’n saklam te do in MacArthur pen chief of the U.N. troop in ki khan a, a mah’n sak lam 38th parallel kheng in sim to gawp hi. Tua tak ciang in a gei a gal kiging khinkhian dawimangpa mizat khat mah ahi Moa Tsi-tung in a galkap te puak in saklam-te panpih a U.N. galkap te sim sak ziahziah pah hi: paulam nuam sa mah mah ahi hi. Stalin zongh lungdam lua khutbengsa in galvan le thauhui thautang tawh saklam te le Sente huh gawp pah hi.\nGen. MacArther in Sente kiangah n’ong surrender kei vua le na gam uh nuclear bomb hong khiak tatak ding hi ing ci in a ma thu tawh thawmvau in linthawn hi. President thu kul lo in a ma’ thu tawh nuclear galhiam zangh thei kisa ci hi: lauhuai mah mah hi. Kei ma thu in galsim thei hi in ci hi. Tua man in 1951 kum in Truman in a galkap mangpipa MacArthur hemkhia hi. MacArthur pen Korea ah gal sim ahihang, Korea lei tang ah zan khat zongh taam ngei lo-in, Tokyo ah zan giak hi.\nA tatak in nuclear bomb zat ding thu pulak a, mi linthawn ma sa pen Kim Jong-Il hi lo a, MacArthur hi zaw hi. A mah’n nuclear weapon pen a ma thu tawh zangh thei ding kisa kha mawk in, Chinese te kiangah n’ong surrender pak kei vua le, nuclear bomb hong khiat ding hi’ng ci’n linthawn mawk mawk hi. President Truman thu mang lo in, a ma thu thu tawh gam tang kha banah, 38th parallel kantan a gal sim gawp kha ahiman in supna tampi piang sak hi. Tua manin U.S. gam Constitution tawh kituak lo ahiman in Truman in khawl sak a, Gen. Ridgway tawh laih hi.\n1951-1953 kum 2 sung stalemate galkidona sung; 1952 kum in American te’n a president uh Eisenhower tawh hong laih uh hi. Eisenhower in 1952 Nov 29 ni in Korea ah va leeng ving veng a gal ven’na ding thu va zong hi. Tua hi a Dwight D. Eisenhower pen Pasian mizat mah mah khat cih theih ahi hi. U.N. ah armistice gal khawlna bawl ding thu phuag khia a hi India Gam zongh thupha ngah mah mah ding hi. Nehru pen mipil, thukhual mah mah khat ahi hi. Gal vaihawm te sang, gal venna ding thu vaihawm te mihampha ahi hi.\nKorea leidawk peninsula pen 1953 kum pan kipan [WW II bei ah 38th parallel of latitude pan in sak le khang phel nih kisuah sa pen] gal kilemna om lopi gal khawl bawl phot ding thukimna Armitic Agreement khat tawh tu ni dong gal a khawl phot hi a, technicly in gal a kikap lai dinmun ahi hi. UN tangmi in American galkapmang pa Lt. Gen. William K. Harrison Jr. le Korea le Chinese tangmi in Gen. Nam Il in letmat thuh uh a, kikapna khawlbawl phot ding 1953 kum July 27 ni in Panmonjom khua neu ah Armistice Agreement thukimna bawl uh hi.\nTua thukimna lai sung ah thukhun pi Article 5 dong om a, thukhun neu Paragraph 63 pha hi. DMZ ci in Korean Demilitarized Zone bawl uh a, tai 2 le 1/2 kihal in gam phel 2 te kikhen sak uh hi. Tu ni ciang dong gal neu neu piang zel in ki kap thei zel lai uh a, a tatak in ci le’ng Korea gal pen a pualam mi suktuah gal proxy war ahi hi. 1999 kum in Soviet Union hong kitam a, Europe nisuahna lam khempeuh hong suakta in democracy gam tampi hong piang khiatna tawh, Cold-War pi bei siang khin na pi’n, tu ni ciang dong a bei thei nai mah mah lo pen Korea Gal ahi mawk hi. Leitungah gam phel 2 kisuah khempeuh kigawm khin mah ta leh, a kigawm zo nai mah mah lo pen Korea gam a hi hi. Bang hun ciang kigawm kik thei mawk ding hiam? Khitui naptui tawh thunget kikona te Hananim Pasian in kum 50 sung dawng nai lo hi ding hiam?\nTuni Bang Hang a Gal Uk? : Upna hang maw, Gilkial Man?\nSaklam-te’ gal uk den pen a gilkialman uh hi lel hi ci in, khanglamte’n ngaihsun hi. Tuni sak le khang gal vai pen nidang hun a upna ideology hang hi nawn lo hi. Tua ahiman in kum sim an lak hun Chuseok khuado khit ta in antang le kisap neng neng te khanglam-te’n saklam-te a piak zel uh ahi hi. Tutung pen khanglam makai pa Lee Myung-Bak in “ ‘Nung lam a, Cheonan tembaw kia pen ko mau’ kap hi’ hong ci phot phot un”. “Tua hi le antang le eklei tawm khawng hong pia nung…” a cih pen saklam a pan zadah a, kitom ahi hi. Tua hi a, saklam-te’ gal uk den pen, ‘gilkial man’ hi ci uh hi. Nung Nov.23 ni a thaupi tawh a kap pen Korea gal khit gammi civilian-te’ omna a kap masakpen ahi hi.\nNorth Koreans walk in the snow in front of a banner meaning ”Take pride as being a nuclear nation” displayed at the Three Revolution Exhibition Hall in Pyongyang November 29, 2010. REUTERS/Kyodo\nGam 6 te Thu Kikupna le Korea Gam 2 te’ dinmun\nPrevious: Cope topa leh Biakna ~ Rev. Go Lian Thang\nNext: Muvanlai thu ~ Khat Thang


url: =Piancilna 24 | Siantongluan\nTu-in Abraham teekin a kum tam mahmah ta hi. Topa in na khempeuhah Abraham thupha pia hi.\nAbraham in ama neih khempeuh a uk, a inn sungah a upa pen a nasempa kiangah, "Ka phei nuai-ah na khut hong koih in.\nNangmah in amau lakah ka tenna Kanaan mite tanute lak panin ka tapa zi ding laloin, keima gam leh ka behte kiangah va pai-in ka tapa Isaac zi ding na lakna dingin vantung leh leitung Pasian ahi Topa tawh nang kong kiciamsak ding hi," a ci hi.\nNasempa in ama kiangah, "A numei in hih gamah kei hong zui nuam kei kha leh nangma hong paikhiatna gamah na tapa ka paipih kik ding hiam?" a ci hi.\nAbraham in ama kiangah, "Tua lai-ah ka tapa na paipih kik loh ding thei in.\nKa pa inn leh ka suahna leitang panin kei hong la-in, kei kiangah thu hong genin kei tungah hong kiciam a, Na suanlekhakte tungah hih leitang ka pia ding hi, a hong ci vantung Pasian, Topa in nangma mai-ah a vantung mi sawl ding a, tua lai mun panin nangmah in ka tapa-a ding zi khat na la ding hi.\nAhih hangin a numei in nang hong zuih nop kei leh keima thuciamna panin nang na suakta ding hi. Bangbang hi leh tua lai-ah ka tapa na paipih kik kei ding hi," a ci hi.\nTua ahih ciangin a nasempa in a topa Abraham phei nuai-ah a khut koih a, hih thu tawh kisai-in ama tungah a kiciam hi.\nTua ciangin a nasempa in a topa kalaohte sawm la-in paikhia a, a topa tung panin letsong hoihnono a namkim la hi. Amah dingin Mesopotamia gam Nahor khuapi-ah a pai hi.\nNumeite nitak tuitawi hun laitakin khuapi pualam tuikhuk gei-ah amah in a kalaohte boksak hi.\nAmah in, "Ka topa Abraham Pasian, Topa aw, tuni-in ka ma hong vangsak in. Nang tungah thu kong ngen hi, ka topa Abraham tungah itna kip hong lak in.\nEn in, tuikhuk gei-ah kei ka ding a, khuapi nungakte tuitawi dingin hong pai uh hi.\nKeimah in, Tui ka dawn theihna dingin na beel hong nga suk in, ka cih ciangin, Dawn in; na kalaohte zong tui ka pia ding hi, hong ci nu pen na nasempa Isaac-a dingin na sehsa numei hisak in. Nangmah in ka topa tungah itna kip na lahna hih thu tawh ka thei ding hi," a ci hi.\nTua bangin a thunget a khit ma-in, Abraham sanggampa Nahor in a zi Milkah tawh a neih a tapa Bethuel tanu Rebekah a liangko tungah a tuibeel pua-in hong paikhia hi.\nTuanu pen kuamah tawh a lumkhawm nailo, nungak, a ngaihbaang mahmah khat ahi hi. Amah tuikhukah paisukin a beel dim a, hong paito hi.\nTua ciangin amah a dawntuah dingin nasempa tai a, "Dawn ding tui tawmkhat na beel sung panin hong pia dih in," a ci hi.\nAmah in, "Dawn in, ka topa," a ci hi. Tuanu in a khut tungah a beel niamsuk sakin amah a dawnsak hi.\nAmah in tua mipa tui a dawnsak khit ciangin, "Na kalaohte in a kham matengun a dawn ding zong tui kong tawisak ding hi," a ci hi.\nTua ahih ciangin amah in a tuikuang sungah a tui bungsuk pak a, tuitawi dingin tuikhukah tai-in a kalaohte khempeuh-a dingin tui a tawi hi.\nTopa in ama khualzinna mavangsak ding hiam, vangsaklo ding hiam, cih a theihna dingin mipa in daptakin tuanu na en hi.\nKalaohte in tui a dawn khit ciangin mipa in shekel lang a gik kham nakbah khat leh shekel sawm a gik kham tau nih tua nu-a dingin la-in pia a,\n"Kua tanu na hi hiam, hong gen in. Na pa inn-ah kote giahna ding a awng ding hiam?" a ci hi.\nTuanu in ama kiangah, "Nahor leh a zi Milkah tapa Bethuel tanu ka hi hi," a ci hi.\nAmah in, "Buhkung leh gan-an a kicing ka nei uh a, giahna ding mun zong ka nei uh hi," ci thuah lai hi.\nMipa a lu kunin Topa bia a,\n"Ka topa tungah a itna kip leh a thumanna a pelhlo, ka topa Abraham Pasian, Topa in thupha ngah ta hen. Kei ka hih leh, ka topa behte inn zuatna lampi-ah Topa in hong paipih hi," a ci hi.\nTua ciangin nungaknu a inn-ah tai-in hih thute khempeuh a innkuanpihte tungah a gen hi.\nRebekah in Laban min nei sanggam pasal khat nei hi. Laban zong tuikhuka mipa kiangah a tai hi.\nAmah in nakbah leh a sanggamnu khut tunga taute a muh ciang leh, "Mipa in hih bangin kei tungah hong gen," ci-in a sanggamnu Rebekah kam gen a zak ciangin, mipa kiangah a pai ahi hi. Tuikhuka kalaohte kiangah amah na ding hi.\nAmah in, "Hong pai in, Topa thupha piakpa aw; bang hangin a pua-ah ding na hi hiam? Bang hang hiam cih leh inn-ah na omna ding mun ka bawl khin a, kalaohte-a ding mun zong om hi," a ci hi.\nTua ahih ciangin inn sungah mipa hong pai hi. Laban in kalaoh vante suah a, kalaohte-a dingin buhkung leh gan-an pia a, amah leh a kikholhpih mite khe silna dingin tui zong a pia hi.\nTua ciangin nek dingin a mai-ah an kilui hi. Ahih hangin amah in, "Ka thu ka gen khit matengin an ka ne kei ding hi," a cih ciangin amah in, "Gen in," a ci hi.\nTua ahih ciangin amah in, "Kei pen Abraham nasem ka hi hi.\nTopa in ka topa nakpi takin thupha pia a, amah a lian mahmah suak khin hi. Amah in ama tungah tuuhon, bawnghon, ngun leh kham, nasem pasal leh nasem numei, kalaoh leh late tampi pia hi.\nKa topa zi Sarah in a teek khitin ka topa tawh tapa khat nei hi. Amah in a neihsa khempeuh ama tungah pia hi.\nKa topa in kei hong kiciamsak a, Nangmah in amau gamah ka tenna Kanaan numeite lak panin ka tapa zi ding la kei in la,\nka pa innkuan mi leh ka behte kiangah pai-in ka tapa-a ding zi khat na la ding hi, hong ci hi.\nKeimah in ka topa kiangah, A numei in kei hong zui nuam kei kha leh, ka ci hi.\nAhih hangin amah in kei tungah, A thu ka man Topa in nang tawh a vantung mi hong sawlin na ma hong vangsak ding hi. Nang in ka behte leh ka pa inn panin ka tapa-a ding zi khat na la ding hi.\nKa behte kiangah na pai ciangin amaute in nang hong piak kei leh ka thuciamna panin nang na suakta ding hi, hong ci hi.\n"Tuni-in tuikhukah pai-in, Ka topa Abraham Pasian, Topa aw, tu-a ka paina ka ma nong vansak ding leh,\nen in, tuikhuk gei-ah kei ka ding hi. Tuitawi dinga hong paikhia nungak tungah, "Na beel panin tui dawn ding tawmkhat hong pia in," ka cih ciangin,\n"Dawn in, na kalaohte-a ding zong kong tawisak ding hi," hong ci nu pen, ka topa tapa-a dingin Topa in a sehsa numei hisak in, ka ci hi.\n"Ka lungsim sungah thu ka nget khit ma-in, a liangko tungah a tuibeel pua-in Rebekah hong paikhia ka mu hi. Amah tuikhukah paisukin tui hong tawi hi. Keimah in ama kiangah, Tui hong dawnsak in, ka ci hi.\nAmah in a liangko panin a beel hong khiasuk pahin, Dawn in, na kalaohte zong tui ka pia ding hi, hong ci hi. Tua ahih ciangin keimah in ka dawn a, amah in kalaohte zong tui a pia hi.\nTua ciangin, Kua tanu na hi hiam? ci-in ka dong hi. Amah in, Nahor leh a zi Milkah tapa Bethuel tanu ka hi hi, hong ci hi. Tua ahih ciangin a nak tungah nakbah ka batsak a, a khut tungah taute ka butsak hi.\nTua ciangin ka lu kunin Topa ka bia a, a tapa-a dingin ka topa behpa tanu a la dingin lampi manah kei a hong paipih, ka topa Abraham Pasian, Topa ka phat hi.\nTua ahih ciangin tu-in, ka gamtatna ding zia ka theihna dingin ka topa tungah hoihtak leh thuman takin na gamtat ding uh leh na gamtat loh ding uh hong gen un," a ci hi.\nTua ciangin Laban leh Bethuel in dawng a, "Hih thu pen Topa kiang panin hong pai thu ahi hi. A sia ahi zongin a pha ahi zongin nang tungah kong gen ding dang uh omlo hi.\nEn in, Rebekah na mai-ah om hi. Amah la in la pai un. Topa gensa bangin na topa tapa zi hisak un," a ci uh hi.\nAbraham nasempa in amau kammalte a zak ciangin Topa mai leilakah a kunsuk hi.\nNasempa in ngun leh kham kizepnate leh puante hong suahkhia-in Rebekah a pia hi. A sanggampa leh a nu zong a manpha kizepnate a pia hi.\nTua ciangin amah leh a nungzuite in an ne tui dawnin, tua lai-ah tua zan a giak uh hi. Amaute zingsangin a thawh uh ciangin amah in, "Ka topa kiangah hong ciahsak kik un," a ci hi.\nAhi zongin a sanggampa leh a nu in, "A tawm penin ni sawm bang, ko tawh numei hong omsak lai in; tua khit ciangin amah hong pai thei ding hi," a ci uh hi.\nAhih hangin amah in amaute kiangah, "Topa in ka ma hong vangsak khin ahih nungsang kei hong zekaisak nawn kei un. Ka topa kiangah ka ciah theihna dingin hong paisak un," a ci hi.\nAmaute in, "A numei samin amah i dong ding hi," a ci uh hi.\nAmaute in Rebekah samin ama kiangah, "Hih mipa na zui pah ding hiam?" a ci uh hi. Amah in, "Ka zui ding hi," ci pah hi.\nTua ahih ciangin amaute in a sanggamnu uh Rebekah leh a cingnu, Abraham nasempa leh a nungzuite tawh ciahkhiasak uh hi.\nAmaute in Rebekah thupha pia-in ama kiangah, "Kote sanggamnu aw, a tultul a thenthente nu hi ta in. Na suanlekhakte in amau a mudahte khuapite luah ta uh hen!" a ci uh hi.\nTua ciangin Rebekah leh a numeite dingin, kalaohte tungah tuangin mipa a zui uh hi. Tua bangin nasempa in Rebekah la-in a paina ding lamah a pai hi.\nTua kikalin, Isaac, Beerlahairoi panin hong pai-in Negeb gamah na teng hi.\nIsaac, thu a lungngaingai dingin nitakin gamlakah a paikhia hi. Amah a khuadak leh kalaohte hong pai a mu hi.\nRebekah in Isaac a muh ciangin, kalaoh tung panin kumin\nnasempa kiangah, "Hua lai-a mipa, eite hong dawn dingin gamlaka hong pai kua ahi hiam?" a ci hi. Nasempa in, "Ka topa hi," a ci hi. Tua ahih ciangin amah in a kikhuhna puan la-in a kikhuh hi.\nNasempa in Isaac kiangah a gamtatnasa khempeuh a gen hi.\nTua ciangin Isaac in a puanbuk sungah Rebekah paipih a, amah pen a zi a suak hi. Amah in tuanu a it hi. Tua ahih manin a nu sih khit ciangin Isaac in hehnepna a ngah hi.


url: =Ngeina leh Christian Upna (1) ~ Rev. Fr. Damian Dal :: ZOMI DAILY\nposted on 6 June 2014 at 10:13 am Lomkholna: Article, Biakna, DamianDal\nThukong honna: Mihing icih in, khatkia (tangkia) in ihnungta thei kei hi. Ih pian limin, minih kigawmna pan apiang te ih hihi. Ihpian nathu, athupi tak in, ihngaihsut kikkik ciangin zong, alamdang leh athuthuk thupawl khat ih phawkkhia thei hi. Numei khat leh pasal khat (Piancil 2: 18, 21-24, Mt 19: 4-5)(numei le numei , pasal leh pasal hi lo) kigawm na hangin, mihinga piangte ihhih manin, eite in, mithumna te ih hi hi. Tua in banghong theisak hiam ihcih leh, mikhat a ihpiankhiat takciang in, gui leh nam (minam) tawh ihkipelh theihloh zia hongphawk sak hi.\nTua napian na gui le nam (minam) pen na nun takpih, na khanpih, naki zoppih minam hongsuak in, tua in nang teeltheih thu, nang nialtheihthu, khuttung lumleh bangin ihdeihbanga khektheih thu hilo in, tua minam, tua gui ahoihsak ding, alamsang ding, apuahpha ding, aci phasak ding, Pasian atheisak ding, tua napian na, naminam te, Upna khuavak apia ding, leitung nopna, vantungnopna angahsak dingin, Pasian in nang pen tua gui, tua minam sungah mihing in ahong piangsak ahi zaw hi.\nKizopna leh ngeina: Minam khat ii pianziangeina (culture) ihcih in kizopna panin ahong piangkhia ahi hi. Tua kizopna sungah ‘ngaihsutzia kizopna, thuakzia kizopna, gamtatzia kizopna (patterns of thinking, feeling and acting)thuthum in minamkhat ihhih na hongkilangsak hi. Amasa pen mihing te kizopna ngeina in paukibang pauna (common language) ahi hi. Tua paukibang azang mite pen minam khat hongsuak to in, tua te in nisim kizopna ah, nuamna dahna ah, sepna bawlna te ah, zatkhawmding thukhun, sepkhawmbawlkhawm ding nasep, neihkhawmding van leh mun, thuciin leh la ciin a kipan, lasakzia, laamzia, silhzia teenzia, mokipii mo kilakzia cih atuamtuam ngeina (customs and traditions) te hongbawlto to uh hi.\nTua ahih manin, minam khat ii pianziangeina (culture) ihcih in, minam khat ii nuntakna bu cileng ihkhial hetkei ding hi. Greek minam te ading in, pianziangeina (culture) in paideia ci in, tua in mihing te apicing nuntak na lamah hongmakaih den asangpen pilna leh cimna ahi hi. Tua ahih manin, pianziangeina (culture) ihcih in, mihing picing ihsuak nangin, hongmakaih, lamhonghilh, hongcing hongkem minam khat ii neih ahi, asangpen pilna leh cimna kici thei hi. Atom in genleng, minam khat ii pianziangeina (culture) in, tua minam ii neih asangpen pilna leh cimna pan hongpiang khia kizopna ahi hi.\nTuhun leh pianziangeina: Tuhun ciangin, paunamdang pau te tawh ihkizopna hangin, pianziangeina dang (other cultures)nei te tawh, nisim naisim in ihkizom ta hi. Tua banga kizopna in, ngeina kithupuak loh na (cultural clashes) leh ngeina helhzauna (relativism) sungah eite hongtun pih hi. Tua in, minamkhat ii pianziangeina sungkhat nangawn ah kileh dona, kithupuakloh na (internal contradictions) te hongtung sakin, tua minam sungnatna adamsak ding zatui muhhak ihsa mahmah hi. Tua zatui manpha amukhia ding, azangsiamding leh, tua zatui muhzia, zatzia te mite tung ahawmkikding mite in, tuhun khangthak Christian te (Christian khangnote) ih hi hi. Philipian mite tungah Paul in hici bangin lainakhak hi:\n“Sanggamte aw, thuhoih thupha ahi te, azahtaakhuai leh aphathuai thute, asiangtho thu te, thumanthutak tawh kisai thu te leh, aman, adik, atang, asiangtho, adeihhuai thute ngaihsut in na nei ding uhhi.”\nHi Laisiangtho in tuhun khangthak Christian ahi eite ading ahi hi. Hi (Zominam) minam sungpan mihing khat a hongpiang khiasak pa, Pasian ih upna hangin, minamdang te ii neih ahi, thuhoih thupha, azahtaakhuai thu, adeihhuai, aphathuai thu, aman, adik, atang, asiangtho thu te tawh ih minam leh ih minam ngeina ihpuah ihlamsang ding hi. Tua in, ei pianziangeina te mite atawh helhzau ding cihna hi lo in, asangpen pilna leh cimna zangin, ih minam sungah, mihing picing taktak ihsuak dingleh, mite zong tuamah bangin mihingpicing asuaksak ding te ih hi hi.\nEi neih (ei ngeina) sungpan ahoih, amanpha, adeihhuai, asiangtho, a etlawm te mite lakah, pakbang tawisiam in, mualtung kilam khuabangin kilangsak a (Mt 5: 14), Sabuaitung kide meivak bangin tangsak in (Mt 5: 15), Pasian hongpiak asangpen pilna leh cimna, siamna leh theihna ihneih te zatkhiat ding ahi hi. Tua in tuhun paizia leh ihpianzia ngeina te Pasian sungah honglemtuahding a, asiangtho, acidam leh akhangto minam hongsuak sak ding hi. Ngeina (culture) thu atom in ihgenkhit ciangin, tu in upna in tua ngeina tawh bangci kizopna nei hiam cih enlai ni.\nUpna in Ngeina Lamsang: Leitungngeina le leitungah pupa khangpan a ihluahsut ihngeina tuamtuam te (culture (ngeina) here includes customs, traditions) leh asiangtho Pasian’ ngeina leh Pasian pianzia honglemtuah (reconciliation) thei thukhat bek om a, tua in Pasian sungah “Upna” ahi hi. Kamsangpa Isaiah tungtawnin Pasian in, “No ngeina in kei ngeina hilo in, no ngaihsutna, no paiziate te in kei ngaihsutna leh keipaizia hi lo hi. Vantung in leitungsangin asanzawk mah bangin, keima paiziate, keima ngaihsutna te note ngaihsutna sangin sangzaw hi,” ci hi.\nUpna in Pasian ngeina, Pasian ngaihsutna leh mihingngeina, mihingngaisutna (Pupa khangpan ihluahsuk ngeina tuamtuamte akipan) kikal ah hongkidawh “Lei” (bridge) ahi hi. Christian khat (Christian khangno khat) ih hihna in, “ngaihsutzia, thuakzia, leh gamtat zia” cih, hi thuthum te Topa Jesu tungah phutin, ama sungah zungkha a, ama tungmah ah alamto (built up on Christ) (Col 2:6) ding cih na ahi hi. Lamkhatpan in genleng, Upna pilna zangin, Pasian ngeina te ei ngeina suaksakin, ei ngeina tezong Pasian deihna tawh kituak ngeina asuah, khangthak Christian momno te ihhih ding hun hongtungta hi.\nThukhupna: Pu Cin Sian Thang ii Zomikhawmpi USA tukpeng kidemna pawi a, hongthu genna ah, “Zomi khat in kapianga, Zomi khat in nungta in, Zomi in kasi dinghi’ cih honggen khia hi. Gam leh minam makai khat ahih natawh Pu Cin Sian Thang (ZNC) in gamle minam kammal khiatna (political term) tawh honggen a hihi. Tua kammal mahzangin ihthu kikup nasungah, akammal ihnungta sak nuam hi. Tua in, “Zomi Christian in kapianga, Zomi Christian khat in kanungta hi.\nTua ahih manin Zomi Christian khat in kasi ding hi,” ih cih ding hun hongtungta hi. Jesu Topa tungah ih upna in, ihngeina hoihlo, Pasian deihna tawh akituaklo, aki lemtuah theilo ngeinapianzia (cultures) te sawpsiangin Pasian mai ah asiangtho leh anamtui ngeinapianzia te suaksak (purification)in lamsangto (transformation)ding hi. Hi nasep asemding te in ei khangthak Christian te ih hi hi. Rev Fr Damian Dal\nPrevious: Kammal kilawm pawlkhat (Azom 29 May)\nNext: Caritas in Veritate Lungngaihna ~ Rev. Fr. Damian Dal


url: =Japan ah Rollercoaster khat vandawn ah bungbusa in khawlcip, mi 64 awkcip :: ZOMI DAILY\nposted on 2 May 2018 at 10:24 pm Lomkholna: Japan, News, Sawltak, World\nJapan, Osaka City sung aom Rollercoaster khat vandawn ah apailaitak awkcip, paithei nawnlo ahih manin mi 60 val cimawhin ki honkhia cih Agencies News pan kiza hi. Tua Rollercoaster pen Universal Studios Japan aom hi a, Tuesday ni in vandawn ah a awkcip ahihi.\nRollercoaster paithei nawnlo in Emergency Stop kibawl ahih manin, huihlak ah kikhai lenglangsa in nai 2 sungbang atuang khempeuh awkcip uhhi.\nJapan Media te genkhiatna ah tua Rollercoaster pen “Jurassic Park-inspired Flying Dinosaur” akicipen hi a, nitaklam 4.45pm hunpawl in Safety Mechanism hangin thakhatthu in akhawlcipvat ahihi ci’n genkhia uhhi.\nCarriage khatpen akhawlnading Terminal atun madeuh in khawlcip a, adang khatzaw pen leilak panin Meter 20 – 30 bang asanna vandawn ah aki lumletsa in khawlciplian cimawk hi.\nTheme Park sungah nasemte’n agenkhiatna ah tua Rollercoaster tungah atuang Passenger akigawm pen mi 64 pha ci uhhi. Kamsiatna kawmkal ah kamphatna tawh hih tuahsiatna hangin asi aliam kuamah omlo bilbel cihi.\nHihvai tawh kisai in Theme Park Operator te’n tuni Wednesday ni in NHK News te kiangah agenkhiatna ah tuabangin Rollercoaster anawngkaisak, akhawlsak ahi ahoih nawnlo Motor Control Part pen athaktawh kikhek khinta hi ci’n genkhia uhhi.\nVideo: More than 60 thrill-seekers at Universal Studios Japan in Osaka got more than they bargained for on Tuesday (May 1) when the rollercoaster they were riding made an emergency stop, leaving them hanging in the air for up to two hours.\nHih tuahsiatna aom zenzen hangin Osaka City sungah tulaitak Golden Week Holidays tawh kituak ahih manin, Theme Park sungteng ahawh Visitors vive tawh kidim veve hi. Asiat khitzawh aki bawlkikding angak in akigual dimdem omveve a, nitaklam 7pm khitciangin sinna Test Run akibawl khitciangin Operation kipankik a, Passenger te kituangkik ngeingai veve hi.\nAhi zongin Visitors pawlkhatbel lauthawng mahmah uh a, kum 42 aphakhin nupikhat in agenna ah tua Rollercoaster tungah a awkcipding in kaki ngaihsut ciangin katuannoptha beita hi ci’n genkhia hi. Amahpen atate 3 tawh Theme Park sungah gualnuamding in ahawh hi a, ahi zongin tua Rollercoaster tuahsiatna amuhkhit ciangin bangmah lunglutzo nawnlo hi.\nFlying Dinosaur akici Rollercoaster pen 2016 kumin akihong hi a, alampi asauna 1120 Meter ahihi. Asan penpenna munpen leilak panin vandawn ah 37 Meter sangtosak uhhi.\nMore: Ferris Wheel geiah Selfie Photo kizaihna panin aluvun kihawk ~ ZD\nNHK News te genkhiatna ah hih Rollercoaster tuahsiatna pen amasa hilo hi. Abeisakum September khasung inzong khatvei awkcip ngeikhin a, tuahunlai in Passenger mi 30 awkcip uhhi ci’n genkhia uhhi. Japan gampen leitung ah Technology lamsang apil mahmah, asiam mahmah in akigen, aminthang mahmah gamkhat ahihi. Ahi zongin setvan cihpen siat hunmah neithei veve, tuahsiat hunmah omthei veve hi. Sawltak #zomidaily\nPrevious: Zolia leh Zotaang te tungah\nNext: India gamsung ah mopawi bawllaitak mopa thautawh kikaplum\nKIA te’ Gideon galkap omnaphual pen Kawlgalkap te’n vanleng 5 tawhsim


url: =Malaysia gamsung Operasi kipanta, zankhatthu in mi 229 kimankhin :: ZOMI DAILY\nposted on 2 July 2018 at 9:01 am Lomkholna: Malaysia, News, Operasi, Sawltak, World\nMalaysia gamsung ah Immigration Department te’n “Ops Mega 3.0 Operation” cih minvawh in, gamdangmi Permit neilo, phalna kician neilote matkhiattheih nadingin Sunday zankim akipan Operasi kipanta cih Bernama pan kiza hi. (Photo: Uniform asilhlo Immigration Officer khatin Kuala Lumpur khuasung ah gamdangmi khat abawh laitak)\nSunday zankhatsung bekbek inzong Malaysia gamsung aom gamdangmi phalna neilo nasem “Immigrants” bekbek akigawm in mi 229 kimankhia khinta hi.\nMalaysia Immigration Department te makaihna tawh Operasi akibawl hi a, gamdangmi bekbek akigawm in mi 1672 te ii Travel Documents te Checking kibawlsak hi.\nMalaysia Immigration director-general Datuk Seri Mustafar Ali in agenkhiatna ah hih Operasi pen Rehiring Programme abeikhitzawh “Nationwide Operation” Malaysia gambup Operasi akibawl hi ci’n genkhia hi. Rehiring Programme pen abeisa in aki gengensa mahbangin June 30 ni in abeita ahihi.\nImmigration ulianpenpa in agenbehna ah gamdangmi nasemtebek hilo, tua phalna neilo illegal migrant workers kici gamdangmi te nasep aguan, nasep apia Boss “Employer” tezong kimanding hi ci’n genkhia hi.\nHihbangin aki vaihawmna pen Malaysia gamsung ah phalna kician aneilo illegal immigrants tamsemsem ahih manin, tuate siansuah nadingin Operasi akibawl ahihi ci’n genkhia hi.\nTukum abeisa January panin July kha kipatdong Malaysia gambup ah illegal immigrant akici Permit neilo gamdangmi tuamtuam akigawm in mi 19,969 kimankhia khinhi ci’n Immigration Direction-general in genbeh hi.\nTuabangin nasemte akimat banah illegal immigrant te nasep aguan Boss “Employer” bekbekzong akigawm in mi 536 bang thukibawl, Legal Action kilakhinta hi.\nAkimansa gamdangmi te lakah mi 9854 tepen thusitna kibawlkhin a, adang acianlai tezong abanban in thusitna, thukhenna kinei totoding hi.\nTuabangin akiman gamdangmi te lakah Indonesia gammi tampenpen a, akigawm in mi 6871 bang pha uhhi.\nAbeisa Najib ii makaih hunlai in Deputy Prime Minister asem ngei ahi Datuk Seri Dr Ahmad Zahid Hamidi zong tulaitak sumvaitawh aki mawhsak mahmah laitak hi a, Malaysia gamsung panin apusuak theiloding in Blacklist sungah kikoih ci’n ki genhi. Ahi zongin tuavaitawh kisai in Immigration Director-general in agenna ah Blacklist sungah kikoihsamlo a, ahi zongin Malaysia gamsung golhguknekna akankhia MACC (Malaysian Anti-Corruption Commission) te’n tuapa tungpanin Statement lakna neiding uh cihi. Sawltak #zomidaily\nMay 31: Malaysia gamsung ah June 30 khitzawh gamdangmi te Rehiring Programme beitading\nMalaysia gamsung ah aomsa phalna kician aneilo gamdangmi nasem te abeisa in na asepkiktheih nadingun kumpi te’n Rehiring Programme bawlsak uh a, nasep kiktheih nadingin vaihawmsak uhhi. (Photo: Kuala Lumpur khuasung aom Food Court khatah phalna neilo, permit tawilo gamdangmi te akimat laitak)\nAhi zongin gamdangmi “illegal foreign workers” te nasepkiktheih nadingin akivaihawm Rehiring Programme pen maikha ciangin khawlbawl tading hi ci’n Putrajaya kumpi thunei te’n tuni in genkhia uhhi.\nTua Rehiring Programme pen Malaysia Immigration Department te’n abeisa 2016 February akipan azat tohtoh uh ahihi. Malaysia gamsung ah Permit neilo in nasem gamdangmi tampitak om a, nasemding mi kisam veve ahih manin, tuate Official in azattheih nadingin Rehiring Programme akizang ahihi.\nTua Rehiring Programme pen June 30 ni ciangbek kizangding a, tuakhit ciangin kizomsuak nawnloding hi ci’n Home Minister Tan Sri Muhyiddin Yassin in tangko khiata hi.\nTuni ciangciang Rehiring Programme tawh phalna neilo gamdangmi “illegal foreign workers” sungpan Register abawlpen mi 744,942 phakhinta hi. Tuaban ah nasep anei Employer (Boss) bekbekzong 83,919 te’n Rehiring Programme tawh Register bawlkhinta uhhi.\nJune 30 ni khitciangin hih Rehiring Programme tawh kisaikhempeuh ahun abei hitading hi. Bangmah zopsuaktheih, Extension bawltheih omloding hi ci’n Home Minister in Statement ah genkhia hi.\nTua ani abeiding June 30 khitciangin gamdangmi nasem te leh Boss te’n vaikhatpeuhpeuh pen Immigration Department tetawh vaihawmding ahihi ci’n genkhia hi.\nTuaban ah June 30 ni khitciangin Malaysia gamsung ah phalna neilo gamdangmi te matkhiattheih nadingin Operasi kilimpat mahmahding hi ci’n Home Minister in genbeh hi. (the department will start conducting large-scale operations to crack down on illegal foreign workers after June 30)\nMalaysia gam ii thukhun azuilo gamdangmi nasem Foreign Workers te leh Employers tepen kimaisak cihbang omnawnlo dinga, thukhun ombangin khauhtak in kisemding hi. Malaysia gamsung aom phalna neilo, permit tawilo illegal foreign workers tevai siansuahna limtak in kisemding hi ci’n Home Minister in genkhia hi.\nMore: KL, Bukit Bintang vengsung aom Entertainment Outlet khatah Operasi lut, mi 24 kiman\nTulaitak agam ah aciahnuam tepen Immigration ah hongki aptheilai hi. Tuapen Voluntary Surrender Programme kici a, phalna neilo, permit tawilo gamdangmi nasemte agam uhah aciahnopleh hongki aptheilai a, tuazong tukum August khadongbek kihonglai dinghi ci’n genkhia hi. Sawltak #zomidaily\nPrevious: India gamsung ah Passenger Bus khat kenkia in mi 44 sipah, aliamzong 3 om\nNext: India, New Delhi ah innkuan mi 10 tak innsungah aki khailumsa in kimu\nNu Piang Ngaih Don tawh mei kizom, Zomite’ theihding thu pawlkhat


url: =Khatvei lailai: Malaysia gamsung aom Zomi te ading :: ZOMI DAILY\nKhatvei lailai: Malaysia gamsung aom Zomi te ading\nposted on 4 July 2017 at 12:09 am Lomkholna: Liantuang, Malaysia, News, Refugee, Zomi\nKhat vei kihanthawn pha nuam hang. Malaysia vai khat vei kihanthawn pha nuan hang. 2015 kum in guahtui tamlua in Zogam ah buaina hatsakna lianpi I tuak hi.\nLeitung mun tuamtuam a om u le nau akua maciat in kilainat in thakhat in kibawhhuai pah hi. Tua hang mah in hih tuahsiakna hangin hamsatna a om hangin a puksi liang ki om het loin lungkim huai takin a kikantan zo suak ahi hi.\nAbeisa hunte le tu ni dong ciang mah Kawlgam le Zogam ah nuntak hamsa lua mahmah ahih manin mipite in phul theihna zawt theihna om bangbang kizandelh kawikawi hi. Atuahpha kawikawi a om hangin mipi sung azel taktak pen Malaysia khuahun a kihon ciang hi pi pen hi.\nMalaysia sum le gam thumna lampi ong hoih ciangin I minam sung a kipokzaw deuh hi hang a ci nuam ka hi hi.\nAhi zongin I minam nuntakna ong khaito le ong kimalhsak ahi Malaysia Zomite nuntakna le gamthumna lampi te tawh kisai tulaitak buaina lianpi khat ong om mawk hi.\n2015 kum dongtuahnate ah minambup in I panhuan mah bangin tu laitak a Malaysia a I mipih I sapihte dongtuahna vai ah zong khat vei thasan pha leuleu ni cih I kizawn nuam hi.\nI hih theihna tek pan hancian pha lai dih ni.\nThu le la lam a siam ten thu le la tawh, sum le pai nei ten sum le pai tawh, thungen thei ten thungetna tawh, siamna nei ten I siamna tawh I u I nau I lawm I gual I mipitte thapia dih ni, panpih pha lai dih ni.\nMalaysia le Thai gam sunga dongtuak a kuamah ading khat vei thasan pha dih ni.\nPrevious: Syria, Damascus ah Car Bomb puakkham in mi 18 si, adang mi 12 liam\nNext: MP Pau Lun in bangsem? ~ Sia Do Khup\nHakai pahtak lung heng (vei) ~ Tual Khan Suan\nSuangkhuk ~ Hau Za Cin\nCCJ Pawi ah Bishop Lian Khen thugente


url: =· Zomi te neihsun Party ahi ZCD party te in thupi khualtak in Kawlpi ZCD makaihna tawh Kawlpi ZCD zumpi ah May 28 ni in Kuki minam huu makaaipawl kimuhpih uha, Minam thu, gamthu tuamtuam nasiatak in kikum thei uhhi.\n· Rakhaing gamsung a om Bangali kala tapong te leh ngapik palik te Maungdaw khuanawl Bangladesh tawh gamgi ah May 28 ni in kikap nong uha, Sapadeeh te khat si hi ci in Kawlgam palik ten genkhia uhhi.\n· 2008 Kawlgam pingpei thukhun pi sunglak pan 168 puahphat ding kamu uha, hiteng puahpha leeng Federal cihzong kipau theita ding ci in May 29, 2014 ni in taangkokhia uhhi. HIh 168 puahtheih nading a atawhtang a hi thukhun 436 peen Upper Paliament sehthum suah sehnih ahihkeh alangsaang atamzaw in athukim leh ki semthei bekding ahihi.\n· Ukraine gam nisuahna lam Russia deih migilo te ukna sung ahi Slovyansk khua kiang ah Ukraine gaal vanleeng khat tapong ten May 29, 2014 ni in kapkhiat sah uha, atung atuang gaalkaap bu khat leh nautnag 13 sihkhat in si uhhi.\n· Dawi havang kaal ah Egypt gam kiteelnapi na May 29, 2014 ni in zawhbawl taktak ta uha, Gaalkaap Maangpi lui Abdel-Fattah el-Sissi 93% tawh gambup kiteelna zawhcih tak mah in zogawp hi. Amah adem khat ahi Hamdeen Sabahi bang in 3% bek ngah hi.\n· Aw & Bil ngaihna leh Electronics company ahi Beats company Apple company te in $3bn tawh leiding in thuna leh khensatna May 29, 2014 ni in neitaktak ta uhhi. Beats company phuankhiate lak pan Jimmy Lovien leh Dr Dre te khawngpha kisa mahmah in nui piakpuak uha, Apple Boss Tim Cook inbel mailam saupi enkei uhteh maw cin amukmul nuul hiathiat lel hi.\n· Leitung Billionaire te lak ah khat ahi 2005 kum Manchester United Club Euro 790 million tawh aleigiap Mr Malcolm Glazer kum 85 in May 29, 2014 ni in a it mahmah azi leh atate 4 nusia in apa kiang ah ciahta hi.\n· March 8,2014 a amangthang Malaysia vanleeng MH370 peen tuma huntampi sung India tuipi sung ah agingkiza ci in azonzon uh himah leh, tua agingpeen Vanleeng pan hilo a Vanleeng omna mun kizong khanaailo hi ci in US Navy te in May 29, 2014 ni n gencianna nei uhhi.\n· Venezuela gamsung ah February kha pan kipan mipi lungphona kitatsat lo a kumpi lampan bangmah awlmawhna neilo in mipi 42 bang that khinta ahihman in khalna nasiatak piading in US kumpi ten May 29, 2014 ni in thukimna neita uhhi.\n· US president lui W.Bush leh UK Prime Minister lui Tony Blair in Saddam Husein manding a akihona uh leh athukimna teng uh akikankhia ahi The Iraq Inquiry kici laaibu May 29, 2014 ni in kihawm khia tading a athusim zawdeuh te bel kihel loding hi ci in UK kumpi ten taangkokhia uhhi.\n· Central African Republic gam Bangui khuapi ah Muslim te biak inn pi khat May 29, 2014 ni n Christian te in haaltumsak uhhi. Mun dang a I guallelh banglo in CAR ah bel I Christian mipih ten a gual heu mahmah dan uh hi ei guai\n· Nigeria gam sung ah sangnau pang numeino 200 vaal gumang in US,AU te in Migilo nam a akoih uh Boko Haram tapong te in May 28 ni in Gurmushi khuaneu ah mi 42 that leuleu uh ahihman in President Goodluck Jonathan in hih mite nasiatak docip ding in May 29, 2014 ni in kiciamna muanhuai nei hi.\n· India gam Uttar Pradesh state khuata kiang khat ah numeino nih kum 14,15 te singkung tung ah kikhailum sa in May 29 ni in Palik ten mu uhhhi. Palik te genna ah akibuan khitciang kikhai uh hia, hih numeino nihte peen tuma nithum laaipan mimang a kiciamteh hi ci in genkhia uhhi.


url: =I min bang? ~ Rev. Khoi Lam Thang :: ZOMI DAILY\nposted on 13 September 2015 at 6:57 am Lomkholna: Article, Khoilamthang\nDavid Bradlay kici kampau kansut siampa in Tibetto Burma namte minhaute hi a, min thu-ah buai mahmah uh hi hong ci hi. Hong cih mah bangin min i hau a, i deihdeuh om in, i deihloh zong om hi. Min kivawhdan nam tuamtuam om a, (1) Ethnonyms: Nammin kitap (2) Glossonyms: Kampau kitap (3) Allonyms: Nam khat min tuamtuam (4) Allograms: Min khat laimal gawmzia tuamtuam (5) Autonyms: Tualsuak min (6) Exonyms: Minamte’ hong sapna min (7) Loconyms: Om mna mun le mual kitap (8) Paleonyms: Min kikhelte (9) Neonyms: Nam tuamtuam kigawm min cih te ahi hi.\nI minam min ‘Zo’ maw, ‘Chin’ maw, ‘Tedim’ maw, ‘Ciimnuai’ maw? Khangthakte in thukhualtak a ngaihsuthuai thu ahi hi. Ei Tedim kampaute in i min vai tawh kisai in a nuai a thu 4 siksan in gatang kaih ding kisam ka sa hi.\n(1) Ngeina kikhiatlah a himah ding ahi diam?\n(2) Tualsuak min kikhia-lah hi.\n(3) Min khiatna huang kikim lo hi.\n(4) Ngimna khatciat tawh min kivawh hi.\n(1) Ngeina kikhia-lah\nMihingte in a pianzia, i ngeina kikhia-lah hi. ‘Ngeina’ thuneihna – cultural authority’ in minamte hong henkhawm hi. Ngeina i kiplet sawm manin ‘picinna, bulkipna, kipumkhatna’ a pian theih mah bangin, khat veivei ‘kol-awkna, kivingvialna, kisongsawlawina’ piang thei hi.\nI ngeina ah: min phuahzia midangte tawh kibanglo hi. Min tap kinei ciuhteuh a, a gualgual in pai diamdiam hi. Kikantan theilo hi. Kihazat theih, ki-tuh theih hi lo hi. Minmal kim in khiatna nei a, ut peuhpeuh kiphuak theilo hi. Sa kap lo pi Kap min kiphuak ngeilo hi. I min pen i hihna hi a, khansung tangthute ciaptehna ahi hi. I minpi thupi mahmah ahih manin minpi tawh sam mengmeng lo hihang. Minno kinei kim a, tua min tawh kisam hi hang.\nA hih hangin, i sanggam dangte (Falam, Hakha, Mizo) in tua bang ngeina nei lo uh hi. Kawlpi a, Pi Vom Lian Kapi kiang ah, “Pi aw, na min kua kitap hiam?” ka cih leh, “Ka suah ni zan, khuapihte gamvak hong tuahpha uh a, vom a lian mahmah khat man uh ahih manin, ka min Vomliankapi hong phuak uh hi” hong ci hi.\nTua hi a, minphuahdan le thupisakzia kibang lo ihih manin minam min thu ah zong i thu ngaihsutzia kilamdang toto hi. I sanggam dangte in phattuam nading, kipumkhat na ding ahih nak leh min khat peuhpeuh pom thei uh hi. Eimite pen tua ci lo hi hang. Ei minlo pi tawh kisap ding ngaihsun ban lo hi hang. Khangthakte in min thu ah ngeina’ thungeihna bang ciang kiplethuai ding hiam? Ngeina mah thupi i cihcih laitak midangte muhna ah “Mittaw sialkhau let” kibang thei ding hi.\n(2) Tualsuak min mah kikhia-lah\n‘Zo’ pen i tualsuak min hi a, ‘Chin’ pen mite hong sapna ahi hi. I pianpih min palngulh in mite hong sapna min innteeksak ding i hiam? Zomi pipi bang hangin mindang tawh kilo sese ding i hiam? cih thu gamsung gampua ah ging ziauziau thei hi.\nHih bang thu pen leitung mun khempeuh ah om kawikawi hi. Pawl khatte in mite sapna min deih nawnlo in a mau min tawh khalkik uh a, (Calcutta pen Kolkata, Madras pen Chennai, Burma pen Myanmar, Rangoon pen Yangon) Pawl khatte in khel sese lo uh hi (Kayin- Pakangiaw, Kachin- Jinghpaw, Bangkok- Khrungthep, Greece – Ellinki, Japan – Nihon, South Korea – Hankook, China – Zhonghua).\n‘Zo’ min pen Zo Dynasty pan i neih tualsuak min hi cih sawm leeng ‘Chin’ zong Chin dynasty pan ki pan hi a ci om leuleu hi. Sengam ‘Zo’ le ‘Chin’ kumpi namte a hi ngei dingin i dinmun niamlua ahih manin san zawh ding haksa hi. Tua ahih manin Sen gam a om Zo le Chin kumpi lian namte hi kha lo zaw ding hi hang. Kammal kinai bek hi ding hi.\nI tualsuak min ‘Zo’ pen tualsuak min ahihna genkul nawnlo hi. ‘Chin’ cih kammal i ngah dan a kigen tuamtuam om hi (oli,fcsif;? tcsif;csif;). ‘Chin’ cih kammal pen Kawlte in ei kammal mah tawh hong sapna hi ding hi. Khang lam (Kanpetlet) le zanggam (Asho) i sanggamte in amau le amau ‘Khiang’ kici uh hi.\nTua Khiang kammal pen Kawlte in a awsuah mantak in lo thei lo uh a, Khin (Chin) hong ci uh hi. Tuabang awmal kikhelzia (phonological shift) pen Kawl le Zo kikal ah tampi om hi. Ei mite in ‘-ang’ a cihna kammalte Kawlte in ‘-in’ ci uh hi. Gentehna in: Yaw kam in (xrmef;-Thamang) pen Kawl kam in (xrif;-Thamin) ahi hi. Hih thu uphuai pen a, matlap om pen hi.\nMikang kumpi hong khan ciangin Kawlte hong sap bang in Chin hong ci uh hi. 1894 kum in “Chin-Hills regulation Act” na bawl uh hi. Tua Chin kammal kem toto in, Galpi khatna lai in Chin min tawh Mikang kumpi-inn sung a lut khin minamte ihi hi. First Chin, Second Chin, Third Chin, Fourth Chin min tawh Kawlgam suahtakna a kip na dingin luang le ban tawh a lei minamte ihi hi.\n‘Chin’ pen ‘Zo’ zah in a innteek loh hangin huatsah le gimneihzah dingin min sia min ginalo hi tuanlo hi. ‘ZO’ min mah khum a sa zungzung minamte i hih kawm in, ‘Chin’ min a huatsah vilvel ding minam i hi sam diam?\n(3) Min khiatna huang kikim lo\nMin thu i gen ciangin a huamkhak huang kikim den lo hi. ‘Zo’ huang liatna kiciangtan lo a, ‘Chin’ huang liatna kikim lo hi. ‘Tedim’ cih min nangawn nampi lungsim tawh i kep kul ding hi. A kikimlo huangte anuai a bangin en dih ni.\n“ချင်းအမျိုးသားနေ့” pen “Zo minam ni” hi a, “ဇိုအမျိုးသားနေ့” cih ding hi tuan lo hi.\n“Chin Association for Christian Communication – CACC” in Khalkha gimnamteng huam,\n“Chin Association for Rural Development – CARD” in  CACC sangin toizaw,\n“Zomi Christian Literature Society – ZCLS” in Zo le Sihzang nangawn huamzolo,\n“Zomi Baptist Convention – ZBC” in Tedim gam Tonzang gam huam nawn lo,\n“Zomi Baptist Convention of Myanmar – ZBCM” in Ngawn gam khengsuk zolo,\n“Falam Chin Christian Literature Society” in Falam Kampau tuiphum pawlpi teng bek huam,\nEi lam pan in Zomi le Chin a gamhuam zah kikim dingin i ngaihsut laitak in, i lawmte in Chin pen a huamkim pen dingin koih uh a, tua Chin nuai ah, Laimi, Zomi, Cho, Khumi cihte kigualkimsak uh hi.\nI minam bup sangin a toi zaw deuh ei mau bangkua sung thu tawm en leng:\nCope topa hun lai (1919-1938) in “Tedim Kam Thu Kizakna Lai” na kihawm a, Mikang kam in “Chin Hills News” na ci hi. Tedim le Chin kikim sak ngei cihna ahi hi. Lai Siangtho thuciamthak na kitei a, ‘Kamhau Dialect’ na ci leuleu hi. Tua ahih manin sangmang hun lai a kipan minkip a nei lo ihi hi. Ahi zongin Mikang hun lai a Tedim Sub-Division huam sung kam phen kullo teng Tedim mi, Tedim pau i kici hi. Tu laitak a Tedim gamkhen (towpship) sung thu bek a gennuam i hi kei hi.\nEimite in ‘Zomi’ i cih ciangin kua teng huam hiam? Tedim mi i cih ciangin kua teng huam hiam? I zatna mun le hun tawh kizui in a huamzah kibanglo hi. Kei Zomi hiing, Tedim mi hi keng i ci thei ngeikeiding a, tua mah bangin Kei Tedim mi hiing, Zomi hi keng zong i ci thei ngei kei ding hi. Khang thakte in Zo le Tedim zatsiam in i innteek sak semsem ding kisam hi. I minam sungah tui le nga bangsak ding hi hang.\n(4) Bang ngimna nei\nMin thu i gen ciangin bang ngimna (Intension) tawh gen cih thupi mahmah hi. Leitung thu, gam ki-ukna thu, minam thu a kipan thu bulphuh khat peuh siksan in min a kipulak ahi hi. Leitung thu le van tung thu kituamkhen thei lo a, a vekpi in ki-awh diimdiam hi. Ki khianiang nitniat hi.\nBiakna (Tuiphum pawlpi) kipawlna sungah Zomi le Chin thu khauh pai mahmah ngei hi. Biakna sungah zong minam thu hong lut ziauziau zel a, a min Zomi Baptist Convention na ngawn kiplo zah dingin ling litlit ngei hi. Tua bang thute ngimna omlo pi in piang lo hi.\nThai gam-ah Linguitics ka kah lai ka Thesis min “A phonological reconstruction of Proto-Chin” a hi hi. Pu Vum Son in “Banghang in ‘Chin’ ci na hiam?” hong ci pah lian hi. Dawng kik man lo in a mah’n hong nusia khin hi. Eimi gam ki-ukna lam a bulngaihsutte lakah, a tamzaw in ‘Zo’ mah ci vinven pian tek uh hi.\n‘Chin’ i gimneih manin midangte in mual hong khupsan khak ding, ‘Zo’ mah i cih cinten manin ‘Zo’ huang sungah i awkcip khak ding ngaihsut huai ka sa hi. Hih min nih bek hi lo in, i theihloh kal in ‘Tedim’ zong hong lutlut ta hi. Mai lam ah ‘Ciimnuai’ khawng ‘Tonzang’ khawng zong hong lut thei lai ding hi. Bang ngimna tawh hiam cih ngaihsut ding kisam hi.\nHih a tunga thulu liteng a banban in ngaihsun kawm in, i min dinmun lungngai dih ni. Bang hun ciangin Kei Tedim kampau kici i hiam? Bang hun ciangin Kei Zomi kici se a, bang hun ciangin ကျွန်တော် ချင်းလူမျိုးပါ kici i hiam? Hihte ei bawltawm hilo hi.\n“Tedim Kam Thu Kizakna Lai” pen “The Chin Hills News” na kici ngei a, “Zolai Simbu” ci napi “T = Tedim Pau eima pau” i ci hi. နိုင်ငံသား စိစစ်ရေး ကပ်ပြား tunga လူမျိုး a cihna mun ah ချင်း ka  ci a, ka Passport tunga Nationality (လူမျိုး) a cihna mun ah MYANMAR ka ci hi. တီးတိန် min tawh နိုင်ငံသား စိစစ်ရေး ကပ်ပြား ka ngah ngeikei ding a, CHIN mintawh Passport ka ngah ngei kei ding hi.\nSakhi-te in a tatnang uh kuam kua a khual bangin Zomi Khangnote zong minampi lungsim nei in, tatnang kuam kua a khual siam khangthakte hong hi ta hen. Rev. Khoi Lam Thang\nPrevious: Zotawi lianu mah.. (Tangthu)\nNext: Ngaih Anglai Zal Dingin – 2 ~ Hau Za Cin